SAN MATEO 26 KEK - Queˈxcˈu̱b rib re nak teˈxchap li - Bible Gateway\nSAN MATEO 25SAN MATEO 27\nSAN MATEO 26 Kekchi (KEK)\nQueˈxcˈu̱b rib re nak teˈxchap li Jesús\n26 Ut nak quirakeˈ li Jesús chixyebal chixjunil li a̱tin aˈin, quixye reheb lix tzolom: 2 ―La̱ex nequenau nak cuib cutan chic ma̱ nacuulac xkˈehil li pascua re xninkˈeinquil chanru nak queˈcoleˈ ut queˈel laj Israel saˈ li tenamit Egipto. Ut la̱in li Cˈajolbej tinkˈaxtesi̱k re nak tinqˈuehekˈ chiru cruz. 3 Ut eb lix be̱nil aj tij ut eb laj tzˈi̱b ut eb li nequeˈcˈamoc be saˈ xya̱nkeb laj judío queˈxchˈutub ribeb chiru neba̱l re li rochoch lix yucuaˈileb laj tij, Caifás xcˈabaˈ. 4 Ut queˈxcˈu̱b ribeb re nak teˈxchap li Jesús ut re nak teˈxyoˈob a̱tin chirix re xcamsinquil. 5 Ut queˈxye chiribileb rib: ―Incˈaˈ takachap li Jesús nak yo̱k li ninkˈe xban nak teˈpokˈ li tenamit saˈ kabe̱n ut teˈoc chi pletic kiqˈuin, chanqueb.\nLi ixk quixqˈue li sununquil ban saˈ xjolom li Jesús\n6 Li Jesús cuan aran Betania saˈ rochoch laj Simón li saklep rix. 7 Chunchu saˈ me̱x nak quicuulac jun li ixk. Cuan jun chˈina me̱t yi̱banbil riqˈuin li terto̱quil pec alabastro xcˈabaˈ. Cuan li sununquil ban chi saˈ, kˈaxal terto xtzˈak. Li ixk quixqˈue li ban saˈ xjolom li Jesús. 8 Nak queˈril aˈan, eb lix tzolom queˈjoskˈoˈ ut queˈxye chi ribileb rib: ―¿Cˈaˈut nak xsach li sununquil ban aˈin chi ma̱cˈaˈ rajbal? 9 Xru raj xcˈayiman chi kˈaxal terto xtzˈak ut xkajeqˈui raj li tumin reheb li nebaˈ, chanqueb. 10 Li Jesús quixnau li cˈaˈru yo̱queb chixyebal ut quixye reheb: ―¿Cˈaˈut nak yo̱quex chixchˈiˈchˈiˈinquil li ixk aˈin? Canabomak xcuechˈinquil xban nak us li xba̱nu cue. 11 Li nebaˈ junelic cua̱nkeb saˈ e̱ya̱nk. Abanan la̱in moco cua̱nkin ta chi junelic e̱riqˈuin. 12 Li ixk aˈin us li xba̱nu cue nak xqˈue li sununquil ban saˈ inbe̱n. Ma̱jiˈ nincam abanan ac xinixban re lin mukbal. 13 Relic chi ya̱l tinye e̱re yalak bar ta̱yema̱nk resil li colba‑ib saˈ chixjunil li ruchichˈochˈ, ta̱yema̱nk ajcuiˈ resil li cˈaˈru xba̱nu cue li ixk aˈin re xjulticanquil aˈan, chan.\nLaj Judas Iscariote quixyechiˈi xkˈaxtesinquil li Jesús saˈ rukˈeb li xbe̱nil aj tij\n14 Ut laj Judas Iscariote, jun reheb li cablaju chi xtzolom li Jesús, co̱ riqˈuineb lix be̱nil aj tij. 15 Ut quixye reheb: ―¿Joˈ nimal te̱qˈue cue cui tinkˈaxtesi li Jesús e̱re? chan reheb. Ut eb aˈan queˈxcˈu̱b nak teˈxqˈue laje̱b xcaˈcˈa̱l chi tumin plata re. 16 Ut chalen saˈ li cutan aˈan, laj Judas yo̱ chixsicˈbal jokˈe tixqˈue rib re nak tixkˈaxtesi li Jesús saˈ rukˈeb.\nXticlajic chak li Lokˈoni̱nc re Xjulticanquil lix Camic li Jesucristo\n17 Saˈ li xbe̱n cutan re li ninkˈe nak nequeˈxcuaˈ li caxlan cua chi ma̱cˈaˈ xchˈamal, queˈchal lix tzolom riqˈuin li Jesús ut queˈxye re: ―¿Bar ta̱cuaj takacauresi chak li naˈajej re ta̱tzaca cuiˈ li mayejanbil xul? chanqueb. 18 Ut li Jesús quixye reheb: ―Ayukex saˈ li tenamit riqˈuin li cui̱nk li xinye e̱re, ut te̱ye re, “Chan laj tzolonel nak cuulac re xkˈehil lix camic. Ta̱raj xnumsinquil li ninkˈe Pascua saˈ la̱ cuochoch rochbeneb lix tzolom,” chaˈkex re li cui̱nk. 19 Ut eb lix tzolom queˈxba̱nu joˈ queˈyeheˈ reheb xban li Jesús ut aran queˈxcauresi li ninkˈe. 20 Ut nak qui‑ecuu saˈ li cutan aˈan, quicˈojla li Jesús saˈ me̱x rochbeneb lix cablaju chi tzolom. 21 Ut nak yo̱queb chi cuaˈac, li Jesús quixye reheb: ―Relic chi ya̱l tinye e̱re nak jun e̱re la̱ex ta̱kˈaxtesi̱nk cue saˈ rukˈeb li xicˈ nequeˈiloc cue, chan. 22 Ut ma̱cˈaˈ joˈ nak queˈrahoˈ saˈ xchˈo̱leb. Ut chi xjunju̱nkaleb queˈxpatzˈ re: ―¿Ma la̱in ta biˈ tinkˈaxtesi̱nk a̱cue, Ka̱cuaˈ?― 23 Quichakˈoc li Jesús ut quixye reheb: ―Li ta̱kˈaxtesi̱nk cue, aˈan li tixtzˈa xcaxlan cua saˈ li secˈ li tintzˈa cuiˈ li cue la̱in. 24 Relic chi ya̱l la̱in li Cˈajolbej tincamsi̱k joˈ tzˈi̱banbil retalil chicuix saˈ li Santil Hu. Abanan raylal cuan saˈ xbe̱n li cui̱nk aˈan li ta̱kˈaxtesi̱nk cue. Kˈaxal us raj chokˈ re li cui̱nk aˈan nak incˈaˈ raj quiyoˈla, chan li Jesús. 25 Tojoˈnak quichakˈoc laj Judas li ta̱kˈaxtesi̱nk re ut quixye: ―¿Malaj ut la̱in li yo̱cat chinyebal, at tzolonel? Ut li Jesús quixye re: ―La̱at xaye a̱cuib. 26 Ut nak yo̱queb chi cuaˈac, li Jesús quixchap li caxlan cua. Quixbantioxi chiru li Dios, quixjachi, tojoˈnak quixjeqˈui reheb lix tzolom. Ut quixye reheb: ―Cˈulumak, cuaˈomak. Aˈan aˈin lin tzˈejcual.― 27 Ut quixchap ajcuiˈ li secˈ re ucˈac ut quixbantioxi chiru li Dios ut quixqˈue reheb ut quixye reheb: ―Ucˈumak li cuan saˈ li secˈ aˈin che̱junilex, 28 xban nak aˈan aˈin lin quiqˈuel li ta̱hoyekˈ re nak ta̱cuyekˈ xma̱queb nabal chi tenamit. Ut aˈan ta̱xakaba̱nk xcuanquil li Acˈ Contrato. 29 Relic chi ya̱l tinye e̱re nak chalen anakcuan incˈaˈ chic tincuucˈ lix yaˈal ru li uva toj nak ta̱cuulak xkˈehil nak tincuucˈ cuiˈchic cuochbenex saˈ lix nimajcual cuanquilal lin Yucuaˈ, chan li Jesús.\nLi Jesús quixye nak ta̱tzˈekta̱na̱k xban laj Pedro\n30 Nak ac xeˈrakeˈ xbichanquil jun li bich re xlokˈoninquil li Dios, queˈco̱eb saˈ li tzu̱l Olivos. 31 Ut li Jesús quixye reheb: ―Che̱junilex la̱ex ta̱chˈina̱k le̱ chˈo̱l saˈ incˈabaˈ la̱in ut tine̱canab injunes chiru li kˈojyi̱n aˈin joˈ tzˈi̱banbil retalil saˈ li Santil Hu: Tincanab chi camsi̱c laj ilol reheb li carner ut eb li carner teˈxchaˈchaˈi ribeb. 32 Ut nak acak xincuacli cuiˈchic chi yoˈyo saˈ xya̱nkeb li camenak la̱in xbe̱n cua tinxic che̱ru la̱ex aran Galilea, chan li Jesús. 33 Ut laj Pedro quichakˈoc ut quixye: ―Usta chixjunileb tateˈxcanab, abanan la̱in incˈaˈ tatincanab, chan. 34 Ut li Jesús quixye re: ―Relic chi ya̱l yo̱quin chixyebal a̱cue nak chiru li kˈojyi̱n aˈin toj ma̱jiˈ naya̱bac laj tzoˈ xul nak la̱at ac xaye oxib sut nak incˈaˈ nacanau cuu.― 35 Ut laj Pedro quixye cuiˈchic: ―Ma̱ jokˈe tinye nak incˈaˈ ninnau a̱cuu, usta tineˈxcamsi a̱cuochben, chan. Ut joˈcan ajcuiˈ queˈxye chixjunileb lix tzolom.\nNak quitijoc chak li Jesús aran Getsemaní\n36 Li Jesús quicuulac rochbeneb lix tzolom saˈ li naˈajej Getsemaní. Ut quixye reheb lix tzolom: ―Cˈojlankex cuan arin roybeninquil nak tinxic chi tijoc toj leˈ, chan. 37 Ut quixcˈam chirix laj Pedro joˈqueb ajcuiˈ li cuib chi ralal laj Zebedeo. Ut li Jesús qui‑oc chi rahoc saˈ xchˈo̱l ut cˈajoˈ nak ta̱yotˈekˈ xchˈo̱l. 38 Ut quixye reheb: ―Cuan jun raylal saˈ inchˈo̱l ut yo̱ chinyotˈbal. Incˈaˈ chic nincuy nak nacuecˈa. Cana̱kex arin ut yoˈlenkex cuochben, chan. 39 Ut quibe̱c chic caˈchˈin li Jesús ut quixhupub rib saˈ chˈochˈ ut quitijoc. Ut quixye: ―At inYucuaˈ, cui ta naxqˈue rib, incˈaˈ raj tincˈul li raylal aˈin. Abanan chi‑uxma̱nk li cˈaˈru nacacuaj la̱at ut ma̱cuaˈ li nacuaj la̱in.― 40 Ut nak quisukˈi riqˈuineb lix tzolom, quixtauheb chi cua̱rc. Ut quixye re laj Pedro: ―¿Ma toj yo̱quex chi cua̱rc? ¿Ma incˈaˈ xru xexyoˈlec jun o̱rak cuochben? 41 Chexyoˈlek ut chextijok re nak incˈaˈ te̱qˈue e̱rib chi a̱le̱c. La̱ex nequeraj raj xba̱nunquil li us, abanan e̱junes incˈaˈ texru̱k, chan. 42 Ut li Jesús co̱ cuiˈchic xcaˈ sut chi tijoc ut quixye: ―At inYucuaˈ, cui ta naxqˈue rib nak incˈaˈ raj tincˈul li raylal aˈin, abanan chi‑uxma̱nk li cˈaˈru nacacuaj la̱at.― 43 Ut nak quisukˈi cuiˈchic li Jesús, quixtauheb cuiˈchic chi cua̱rc lix tzolom xban nak ma̱ caˈchˈin lix cuaraheb. 44 Quixcanabeb ut co̱ cuiˈchic chi tijoc rox sut ut joˈcan cuiˈchic quixtzˈa̱ma chiru li Dios. 45 Tojoˈnak quichal cuiˈchic riqˈuineb lix tzolom ut quixye reheb: ―¿Ma toj yo̱quex chi cua̱rc? Tzˈakalak li hila̱nc xeba̱nu. Ac xtau xkˈehil nak la̱in li Cˈajolbej tinkˈaxtesi̱k saˈ rukˈeb laj ma̱c. 46 Cuaclinkex anakcuan, yoˈkeb; cueˈ chak li ta̱kˈaxtesi̱nk cue saˈ rukˈeb li xicˈ nequeˈiloc cue, chan.\nNak queˈxcˈam chi pre̱xil li Jesús\n47 Toj yo̱ ajcuiˈ chi a̱tinac li Jesús nak cox‑e̱lk laj Judas. Aˈan jun reheb li cablaju. Nabal queˈchal rochben taklanbileb chak xbaneb li xbe̱nil aj tij ut xbaneb laj cˈamol be saˈ xya̱nkeb laj judío. Cuanqueb xchˈi̱chˈ ut cuanqueb xcheˈ. 48 Li ta̱kˈaxtesi̱nk re ac xcˈu̱b chak rib riqˈuineb cˈaˈru li retalil li tixcˈut. Quixye reheb: ―Li ani tincuutzˈ ru, aˈan li te̱chap.― 49 Ut laj Judas co̱ chi junpa̱t riqˈuin li Jesús ut quixye re: ―¿Chan xacuil, at tzolonel?― ut quirutzˈ ru. 50 Ut li Jesús quixye re: ―Cuami̱g, ¿cˈaˈru a̱cuajom arin?― Tojoˈnak queˈnachˈoc riqˈuin li Jesús ut queˈxchap. 51 Ut jun reheb li rochben li Jesús quirisi chak lix chˈi̱chˈ ut quixchˈot lix xic lix mo̱s li xbe̱nil aj tij. 52 Tojoˈnak quiyeheˈ re xban li Jesús: ―Qˈue la̱ chˈi̱chˈ saˈ lix naˈaj xban nak chixjunileb li nequeˈpletic riqˈuin chˈi̱chˈ, riqˈuin chˈi̱chˈ ajcuiˈ teˈosokˈ. 53 ¿Ma incˈaˈ nacanau nak naru tintzˈa̱ma chiru lin Yucuaˈ ut aˈan tixtakla raj chak anakcuan anakcuan qˈuila okˈob chi ángel chincolbal? 54 Abanan cui tixtakla raj chak eb li ángel, ¿chan raj ru nak ta̱tzˈaklok ru li tzˈi̱banbil saˈ li Santil Hu, li naxye nak joˈcaˈin tento ta̱cˈulma̱nk? chan li Jesús. 55 Ut saˈ li ho̱nal aˈan li Jesús quixye reheb li qˈuila tenamit, ―¿Ma la̱in ta biˈ aj e̱lkˈ nak xexchal chinchapbal riqˈuin cheˈ ut riqˈuin chˈi̱chˈ? Rajlal cutan nincˈojla saˈ e̱ya̱nk che̱tzolbal saˈ li rochoch li Dios ut incˈaˈ quine̱chap aran. 56 Abanan chixjunil aˈin x‑uxman re nak ta̱tzˈaklok ru li Santil Hu tzˈi̱banbil xbaneb li profeta. Tojoˈnak queˈe̱lelic chixjunileb lix tzolom ut queˈxcanab xjunes li Jesús.\nQueˈxtzˈil a̱tin chirix li Jesús nak cuan chiru lix yucuaˈil eb laj tij\n57 Ut li Jesús quicˈameˈ riqˈuin laj Caifás, lix yucuaˈileb laj tij. Aran chˈutchˈu̱queb laj tzˈi̱b ut eb li nequeˈcˈamoc be saˈ xya̱nkeb laj judío. 58 Ut laj Pedro chi najt yo̱ chak chixta̱kenquil li Jesús ut quicuulac toj chi ruˈuj neba̱l saˈ rochoch lix yucuaˈileb laj tij. Qui‑oc aran ut quicˈojla saˈ xya̱nkeb laj cˈacˈalenel re nak ta̱ril cˈaˈru ta̱cana̱k cuiˈ. 59 Ut eb li xbe̱nil aj tij ut eb li nequeˈcˈamoc be saˈ xya̱nkeb laj judío ut chixjunileb li nequeˈtzˈiloc a̱tin yo̱queb chixsicˈbal chanru nak teˈxyoˈob junak a̱tin chirix li Jesús re nak ta̱ru̱k teˈxkˈaxtesi chi camsi̱c. 60 Abanan incˈaˈ queˈxtau usta nabal chi testigo aj ticˈtiˈeb cuanqueb aran. Toj queˈcuulac cuib chic li testigo aj ticˈtiˈeb, tojoˈnak queˈxtau chanru teˈxjit cuiˈ. 61 Li cuib aˈan queˈxye: ―Joˈcaˈin quixye li cui̱nk aˈin, “La̱in ta̱ru̱k tinjucˈ li rochoch li Dios ut chiru oxib cutan tinyi̱b cuiˈchic”, chan. 62 Ut quixakli lix yucuaˈileb laj tij ut quixye re li Jesús: ―¿Cˈaˈru nacaye la̱at? ¿Ma ma̱cˈaˈ nacaye chirix li yo̱queb chixyebal cha̱cuix?― 63 Ut li Jesús ma̱ jun li a̱tin quixye. Ut li xyucuaˈileb aj tij quixye cuiˈchic re: ―Saˈ xcˈabaˈ li yoˈyo̱quil Dios ta̱ye ke cui la̱at li Cristo, li Ralal li Dios.― 64 Ut li Jesús quixye re: ―Ya̱l li xaye la̱at. Ut tinye ajcuiˈ e̱re nak chalen anakcuan tine̱ril la̱in li Cˈajolbej nak cˈojcˈo̱kin saˈ xnim ukˈ li nimajcual Dios ut tine̱ril ajcuiˈ nak yo̱kin chak chi cha̱lc cuiˈchic saˈ li chok saˈ choxa, chan. 65 Nak quirabi aˈan, li xyucuaˈileb laj tij quixpej li rakˈ xban xjoskˈil ut quixye: ―Aˈan xjuntakˈe̱ta rib riqˈuin li Dios. ¿Cˈaˈ chic ru aj e nak toj teˈxye ke cˈaˈru lix ma̱c? Ac xerabi nak xjuntakˈe̱ta rib riqˈuin li Dios. 66 ¿Cˈaˈru nequeye? ¿Ma cuan xma̱c malaj incˈaˈ? chan. Ut queˈchakˈoc ut queˈxye: ―Cuan xma̱c ut xcˈulub nak ta̱camsi̱k.― 67 Tojoˈnak cuan queˈchu̱ban re saˈ ru. Ut cuan queˈsacˈoc re ut cuan queˈpakˈlen re chi rukˈeb. 68 Ut queˈxye re: ―At Cristo, ye ke ani xsacˈoc a̱cue, chanqueb.\n69 Laj Pedro cuan chirix cab cˈojcˈo chi ruˈuj neba̱l. Quicuulac jun li ixk, xmo̱s li xyucuaˈileb laj tij. Quixye re laj Pedro: ―La̱at jun reheb li xeˈochbenin re li Jesús aj Galilea.― 70 Laj Pedro quiticˈtiˈic chiruheb chixjunileb ut quixye: ―La̱in incˈaˈ ninnau ru ani nacaye, chan. 71 Ut jun chic li ixk qui‑iloc re nak yo̱ chi e̱lc chire li cab. Ut quixye reheb li cuanqueb aran: ―Li cui̱nk aˈin, aˈan jun qui‑ochbenin re li Jesús aj Nazaret. 72 Ut laj Pedro quiticˈtiˈic cuiˈchic xcaˈ cua. Quixpatzˈ xcˈabaˈ li Dios ut quixye: ―Incˈaˈ ninnau ru li cui̱nk aˈan, chan. 73 Ut junpa̱tak chican, li cuanqueb aran queˈjiloc riqˈuin laj Pedro ut queˈxye re: ―Relic chi ya̱l nak la̱at xcomoneb xban nak la̱ cua̱tinoba̱l nacˈutuc re nak la̱at aj Galilea.― 74 Ut laj Pedro qui‑oc chi majecua̱nc ut quixye riqˈuin juramento: ―Incˈaˈ ninnau ru li cui̱nk aˈan, chan. Ut saˈ ajcuiˈ li ho̱nal aˈan quiya̱bac laj tzoˈ xul. 75 Ut saˈ junpa̱t quinak saˈ xchˈo̱l laj Pedro li a̱tin li quiyeheˈ re xban li Jesús, “Nak toj ma̱jiˈ naya̱bac laj tzoˈ xul, la̱at ac xaye oxib sut nak incˈaˈ nacanau cuu.” Ut laj Pedro ma̱ cˈajoˈ nak quiyotˈeˈ xchˈo̱l. Qui‑el chirix cab ut cˈajoˈ nak quiya̱bac.


Ani Tzʼaqal li Jesukriist? | Li Chaabʼil Esil\n1. Ma ak wank chaq li Jesus naq toj maajiʼ nachalk saʼ Ruuchichʼochʼ?\nKʼaru li chaabʼil naʼlebʼ kitenqʼank re li Jesus re naq tixkʼe ribʼ chi aatinaak? (MATEO 11:29; MARCOS 10:13-16)\nLi Jesus ak wank chaq joʼ musiqʼej saʼ choxa naq toj maajiʼ nachalk arin saʼ Ruuchichʼochʼ, joʼkan naq moko juntaqʼeet ta qikʼin (Juan 8:23). Li Jehobʼa kixyoobʼtesi li Jesus xbʼeenwa chiru li xyoobʼtesihom ut kixtenqʼa li Xyuwaʼ chi xbʼaanunkil chixjunil. Li Santil Hu naxkʼut naq li Jesus jun ajwiʼ chiru li Yos, xbʼaan naq maaʼani kitenqʼank re xyoobʼtesinkil (Juan 1:14). Li Jesus nayeemank ajwiʼ re «li Aatin», xbʼaan naq aʼan kikʼehok re chi naweʼk Raatin li Xyuwaʼ. Chaawil Proverbios 8:22, 23 ut Colosenses 1:15, 16.\n2. Kʼaʼut kichalk li Jesus saʼ Ruuchichʼochʼ?\nNaq li Yos kixtaqla li Ralal saʼ Ruuchichʼochʼ, kixkʼe xyuʼam li Ralal saʼ xkʼuubʼ xsaʼ li xMaria. Li ixqaʼal aʼin aj Judio ut maajiʼ nawank rikʼin winq. Joʼkan naq, li Xyuwaʼ li Jesus wank saʼ choxa (Lucas 1:30-35). Qilaq oxibʼ xyaalal kʼaʼut naq li Jesus kichalk saʼ Ruuchichʼochʼ: 1) xkʼutbʼal li yaal chiruhebʼ li qas qiitzʼin, 2) xkʼutbʼal chiqu naq tooruuq xbʼaanunkil Rajom li Yos usta wanqo saʼ chʼaʼajkilal, ut 3) re xqʼaxtesinkil li xyuʼam re qakolbʼal. Chaawil Mateo 20:28.\n3. Chirix kʼaru naʼajmank naq tookoleʼq?\nWi naʼajeʼk xkamsinkil junaq li qas qiitzʼin naru natojmank rix re xkolbʼal xyuʼam (Exodo 21:29, 30). Naq li Jehobʼa kixyoobʼtesi ebʼ li qas qiitzʼin moko wank ta chaq saʼ xchʼool li kamk chi moko li tiixilal. Ut naqanaw aʼin xbʼaan naq li Jehobʼa kixye re laj Adan naq tkamq wi tmaakobʼq. Joʼkan bʼiʼ, wi inkʼaʼ raj kimaakobʼk maajunwa raj kikamk (Genesis 2:16, 17; 5:5). Joʼ naxchʼolobʼ li Santil Hu li kamk «kiʼok» chaq saʼ Ruuchichʼochʼ saʼ xkʼabʼaʼ jun chi winq. Saʼ xkʼabʼaʼ laj Adan chixjunilebʼ keʼreechani li maak ut chi joʼkan kixtenebʼ li kamk saʼ xbʼeenebʼ. Joʼkan naq aajel ru naq tookoleʼq chiru li kamk. Chaawil Romanos 5:12 ut 6:23.\nAbʼanan, ani truuq raj qakolbʼal chiru li kamk ut xtojbʼal rix li qamaak? Naq nokookamk aran naqatoj rix li qamaak chiqajunqal. Saʼ xkʼabʼaʼ naq chiqajunilo aj maak, maajun qe truuq xtojbʼal xmaak li qech poyanamil. Chaawil Salmo 49:8-10 (49:7-9, Wy).\n4. Kʼaʼut kikamk li Jesus?\nLi Jesus moko juntaqʼeet ta qikʼin, xbʼaan naq moko aj maak ta ut maajunwa kimaakobʼk. Joʼkan naq, moko kikamk ta saʼ xkʼabʼaʼ li xmaak, kikamk bʼan saʼ xkʼabʼaʼ li qamaak. Naq li Yos kixkʼe li Ralal chi kamk saʼ qakʼabʼaʼ, kixkʼutbʼesi naq jwal naxra ebʼ li qas qiitzʼin. Ut li Jesus kixkʼutbʼesi ajwiʼ naq nokooxra naq kixpaabʼ li Xyuwaʼ ut naq kixkʼe xyuʼam re qakolbʼal chiru li maak ut li kamk. Chaawil Juan 3:16 ut Romanos 5:18, 19.\n5. Kʼaru yook xbʼaanunkil li Jesus saʼebʼ li qakutan?\nNaq li Jesus kiwank arin saʼ Ruuchichʼochʼ, kixkʼirtasihebʼ li yaj, kixwaklesihebʼ li kamenaq, kixtenqʼahebʼ li ra wankebʼ, ut chi joʼkan kixkʼutbʼesi kʼaru tixbʼaanu re rosobʼtesinkilebʼ li teʼpaabʼanq re li Yos (Mateo 15:30, 31; Juan 5:28). Naq kikamk li Jesus kikʼeheʼk wiʼ chik xyuʼam xbʼaan li Yos, abʼan saʼ musiqʼej (1 Pedro 3:18). Chirix chik aʼan li Jesus kikʼojlaak saʼ xnim ruqʼ li Xyuwaʼ chi roybʼeeninkil naq tkʼeheʼq xwankil re naq t-awabʼejinq saʼ xbʼeen li Ruuchichʼochʼ (Hebreos 10:12, 13). Ut saʼebʼ li qakutan, li Jesus yook chi awabʼejink saʼ choxa ut ebʼ li xtzolom yookebʼ xkʼeebʼal resil li chaabʼil esil aʼin saʼ chixjunil li Ruuchichʼochʼ. Chaawil Daniel 7:13, 14 ut Mateo 24:14.\nRikʼin li wankil li kikʼeemank re, chi seebʼ tixsach li maaʼusebʼ xnaʼlebʼ ut chixjunil li rahilal li yookebʼ xkʼambʼal chaq. Chixjunilebʼ li kʼojkʼookebʼ xchʼool chirix li Jesus ut li nekeʼpaabʼank re, sahaqebʼ saʼ xchʼool chi wank saʼ li Ruuchichʼochʼ naq chixjunil tchʼinaʼusoʼq. Chaawil Proverbios 2:21-22.


APOCALIPSIS 10 KEK - Li chˈina botbil hu li cuan riqˈuin - Bible Gateway\nAPOCALIPSIS 10 Kekchi (KEK)\nLi chˈina botbil hu li cuan riqˈuin li ángel\n10 Quicuil nak quichal jun chic li ángel cau rib. Yo̱ chak chi cubec saˈ choxa sutsu saˈ chok. Ut lix jolom sutsu xban jun li xo̱quikˈab. Li riloba̱l nalemtzˈun joˈ li sakˈe ut li rok chanchan jun okech yo̱ xxamlel. 2 Cuan chak saˈ rukˈ jun li chˈina hu teto. Lix nim ok quixxakab saˈ xbe̱n li palau ut lix tzˈe ok quixxakab saˈ xbe̱n li ruchichˈochˈ. 3 Ut quixjap re chi cau xya̱b xcux chanchan nak naxjap re li cakcoj. Ut qui‑abi̱c cuukub xya̱b cux chanchan ca̱k nak queˈecˈan. 4 Oc raj cue chixtzˈi̱banquil retalil li cˈaˈru queˈxye li chanchan cuukub chi ca̱k. Abanan quicuabi jun quia̱tinac saˈ choxa ut quixye cue: ―Ma̱tzˈi̱ba li cˈaˈru xeˈxye li cuukub chi xya̱b cux chanchan ca̱k. Li cˈaˈru xacuabi ma̱ bar ta̱ye resil. Xocxo̱k ban saˈ a̱chˈo̱l, chan. 5 Ut li ángel li quicuil xakxo saˈ xbe̱n li palau ut saˈ xbe̱n li ruchichˈochˈ, quixtaksi lix nim ukˈ, 6 ut quixba̱nu li juramento saˈ xcˈabaˈ li Jun li yoˈyo chi junelic, li quiyoˈobtesin re li choxa joˈ ajcuiˈ li ruchichˈochˈ ut chixjunil li cuan chiru, joˈ ajcuiˈ li palau ut chixjunil li cuan chi saˈ. Quixye nak ac xcuulac xkˈehil. Incˈaˈ chic ta̱ba̱yk. 7 Nak tixya̱basi lix trompeta li xcuuk ángel, saˈ eb li cutan aˈan ta̱tzˈaklok ru lix cˈaˈux li Dios, li mukmu nak quicuan. Ta̱tzˈaklok ru joˈ quixye reheb li profeta li queˈcˈanjelac chiru, chan. 8 Ut li jun li quia̱tinac cuiqˈuin saˈ choxa, quixye cuiˈchic cue: ―Ayu. Cˈul li hu li teto, li cuan saˈ rukˈ li ángel, li xakxo saˈ xbe̱n li palau ut saˈ xbe̱n li ruchichˈochˈ.― 9 La̱in co̱in riqˈuin li ángel ut quinye re nak tixqˈue cue li chˈina hu. Ut aˈan quixye cue: ―Cueˈ. Chap li hu ut ta̱nukˈ. Saˈ a̱cue quiˈak joˈ xquiˈal lix yaˈal cab, abanan cˈahak saˈ la̱ saˈ, chan cue. 10 Quincˈul li chˈina hu saˈ rukˈ li ángel ut quinnukˈ. Nak cuan saˈ cue chanchan xquiˈal li xyaˈal cab. Ut nak ac xinnukˈ quicˈahoˈ saˈ lin saˈ xban. 11 Quixye cue: ―Tenebanbil saˈ a̱be̱n la̱at xyebal resil li cˈaˈru ta̱cˈulma̱nk. Toj ta̱ye cuiˈchic resil cˈaˈru teˈxcˈul eb li tenamit, joˈ ajcuiˈ li xni̱nkal ru tenamit joˈ ajcuiˈ lix reyeb. Ta̱ye ajcuiˈ resil li cˈaˈru teˈxcˈul saˈ eb li tenamit li jalan jala̱nk ra̱tinoba̱leb.


Hechos 6 - Sagrada Biblia [[Sagrada Biblia] Qeqchi Bible]\nSa' eb li cutan a'an c'ajo' nak yôqueb chi q'uiânc eb laj pâbanel. Ut eb laj judío li neque'âtinac sa' griego que'oc chixcuech'inquileb laj judío li neque'âtinac sa' hebreo. Que'xye nak inc'a' tz'akal li c'a'ru naq'uehe' rajlal cutan reheb lix mâlca'an li cuanqueb sa' xyânkeb a'an.\nJo'can nak li cablaju chi apóstol que'xch'utub chixjunileb laj pâbanel ut que'xye reheb: -Inc'a' naru takacanab xch'olobanquil râtin li Dios yal re nak tojec'ok tzacaêmk lâo.\nEx hermân, sic'omak sa' êyânk cuukubak chi cuînk châbilakeb xna'leb ut nujenakeb chi Santil Musik'ej riq'uineb. Châbilak xyehom xbânuhomeb. A'aneb li te'q'uehek' sa' li c'anjel a'in.\nUt lâo takayal kak'e chi tijoc ut chixjulticanquil li râtin li Dios, chanqueb.\nUt que'xc'ul xch'ôleb chixjunil li cuanqueb aran. Que'xsic' ru laj Esteban li napâban chi tz'akal ut nujenak chi Santil Musik'ej. Ut que'xsic' ajcui' ruheb laj Felipe, laj Prócoro, laj Nicanor, laj Timón, laj Parmenas, ut laj Nicolás aj Antioquía li qui-oc sa' xyânkeb laj judío.\nA'aneb a'in li que'xakabâc chi c'anjelac. Ut eb li apóstol que'xq'ue li ruk' sa' xbêneb ut que'tijoc.\nJo'can nak yô chi abîc li râtin li Kâcua' yalak bar. Ut yôqueb chi tâmc laj pâbanel aran Jerusalén. Ut nabaleb laj tij que'pâban.\nLaj Esteban a'an jun cuînk osobtesinbil xban li Dios ut q'uebil xcuanquil chixbânunquil li milagro ut sachba ch'ôlej sa' xyânkeb li tenamit.\nCuanqueb xcomoneb li neque'tzoloc sa' li cab li neque'xch'utub cui' ribeb laj judío. Aj libertos neque'xye reheb. Sa' xyânkeb a'an cuanqueb li neque'chal chak sa' eb li tenamit Cirene, Alejandría, Cilicia ut Asia. Eb a'an yôqueb chixcuech'inquil laj Esteban.\nAbanan nak quiâtinac laj Esteban, eb a'an inc'a' chic que'ru xsumenquil xban nak a'an q'uebil xna'leb xban li Santil Musik'ej.\nAban cuanqueb li que'tuminâc ru re te'xye tic'ti' chirix laj Esteban. Ut que'xye: -Lâo xkabi nak yô chixmajecuanquil li Dios ut laj Moisés, chanqueb.\nUt que'xtacchi'i ajcui' li tenamit, jo'queb ajcui' laj c'amol be ut eb laj tz'îb. Que'xchap laj Esteban ut que'xc'am chiruheb li neque'taklan sa' xbêneb laj judío.\nUt que'xsic' ani tâtic'ti'ik chirix ut que'xk'aba a'an ut que'xye: -Li cuînk a'in junelic yô chixsachbal xcuanquil li santil na'ajej a'in ut naxtz'ektâna li chak'rab li quiq'uehe' re laj Moisés.\nLâo quikabi nak yô chixyebal nak li Jesús laj Nazaret tixjuc' li na'ajej a'in, ut tixjal ru li chak'rab li coxtzol cui' laj Moisés, chanqueb.Ut chixjunileb li neque'taklan sa' xbêneb laj judío li c'ojc'ôqueb aran que'ril laj Esteban ut que'xq'ue retal nak nalemtz'un li rilobâl. Chanchan na-iloc jun li ángel.\nUt chixjunileb li neque'taklan sa' xbêneb laj judío li c'ojc'ôqueb aran que'ril laj Esteban ut que'xq'ue retal nak nalemtz'un li rilobâl. Chanchan na-iloc jun li ángel.


1 Crónicas 26 - Sagrada Biblia [[Sagrada Biblia] Qeqchi Bible]\nUt queßjachîc ajcuiß ruheb li queßqßueheß chi cßacßalênc saß eb li oquebâl. Laj Meselemías, aßan li ralal laj Coré. Ut laj Coré, aßan li ralal laj Asaf.\nAßaneb aßin li ralal laj Meselemías: li xbên, aßan laj Zacarías; li xcab, aßan laj Jediael; li rox, aßan laj Zebadías; ut li xcâ, aßan laj Jatniel;\nli roß, aßan laj Elam; li xcuak, aßan laj Johanán; ut li xcuuk, aßan laj Elioenai.\nEb li ralal laj Obed-edom, aßaneb aßin: li xbên, aßan laj Semaías; li xcab, aßan laj Jozabad; li rox, aßan laj Joa; li xcâ, aßan laj Sacar; li roß, aßan laj Natanael;\nli xcuak, aßan laj Amiel; li xcuuk, aßan laj Isacar; li xcuakxak, aßan laj Peultai. (Li Dios quirosobtesi laj Obed-edom ut quixqßue nabal li ralal.)\nJoßcan ajcuiß laj Semaías, li ralal laj Obed-edom. Queßcuan nabal li ralal. Ut aßaneb chic li queßtaklan saß xbêneb li rechßalal. Cauheb xchßôl ut cauheb rib.\nEb li ralal laj Semaías, aßaneb aßin: laj Otni, laj Rafael, laj Obed, laj Elzabad, laj Eliú, ut laj Samaquías. Aßaneb cauheb rib.\nChixjunileb aßin, aßaneb li ralal xcßajol laj Obed-edom. Cuib xcâcßâl chixjunileb rochbeneb li ralal ut eb li rechßalal. Cauheb rib ut cauheb xchßôl chixbânunquil lix cßanjel.\nUt eb li ralal ut eb li rechßalal laj Meselemías, aßan cuanqueb cuakxaklaju ut cauheb rib.\nLaj Hosa, aßan xcomoneb li ralal xcßajol laj Merari. Laj Simri, aßan li quicßamoc be chiruheb li ralal laj Hosa usta mâcuaß aßan li xbên alalbej. Quixakabâc chi taklânc xban lix yucuaß.\nLi xcab, aßan laj Hilcías; li rox, aßan laj Tebalías; ut li xcâ, aßan laj Zacarías. Eb li ralal ut eb li rechßalal laj Hosa, oxlajuheb chixjunileb.\nAßaneb aßin li queßtzßak cßacßalênc saß eb li oquebâl re lix templo li Kâcuaß. Eb li nequeßcßamoc be queßcßanjelac joß queßcßanjelac chixjunileb li rechßalal.\nQueßxbûli rix li cßanjel re rilbal ani tâtzßak cßacßalênc saß li junjûnk chi oquebâl, joß li ac chêc joß ajcuiß li toj sâjeb, aß yal joß qßuialeb saß li junjûnk cabaleb.\nNak queßbûlic laj Selemías, aßan li quitzßak cßacßalênc saß li oquebâl li cuan saß li oriente li na-el cuiß li sakße. Ut laj Zacarías li ralal, li naxnau qßuehoc naßleb, aßan li quicßacßalen saß li norte.\nUt laj Obed-edom, aßan li quitzßak cßacßalênc saß li oquebâl li cuan saß li sur. Ut eb li ralal queßtzßak cßanjelac saß li naßajej li naxocman cuiß li tzacaêmk li nacßanjelac saß li templo.\nLaj Supim ut laj Hosa, aßaneb li nequeßcßacßalen re li oquebâl re Salequet, li cuan saß li taksînc saß li oeste. Ac chßolchßo jokße teßcßanjelak li junjûnk.\nSaß li oquebâl li cuan saß li este cuanqueb cuakib laj levita li queßcßacßalen rajlal cutan. Saß li norte queßcuan câhib ut queßcuan ajcuiß câhib saß li sur. Ut caßcab queßcßacßalen re li oquebâl re li cab li xocxo cuiß li cßaßak re ru.\nUt saß li naßajej li xocxo cuiß li cßaßak re ru li nacßanjelac saß li templo, cuanqueb câhib chi cßacßalênc saß be saß li oeste ut cuib queßcuan saß li naßajej.\nJoßcaßin nak queßjachîc ruheb saß li cßanjel. Eb li ralal xcßajoleb laj Coré ut laj Merari, aßaneb li queßcßacßalen reheb li oquebâl re li templo.\nLaj Ahías, aßan jun xcomoneb li ralal xcßajol laj Leví. Ut aßan li qui-iloc re li naßajej li xocxo cuiß li cßaßru re li templo li terto xtzßak, joß ajcuiß li naßajej li cuan cuiß li cßaßak re ru li santobresinbil.\nEb li ralal xcßajol laj Laadán, aßaneb li queßtaklan saß xbêneb li junjûnk cabal. Laj Laadán, aßan li ralal laj Gersón. Laj Gersón, aßan lix xeßtônil xyucuaßeb li ralal xcßajol laj Jehiel.\nEb li ralal laj Jehieli, aßaneb laj Zetam ut laj Joel. Aßaneb laj ilol re li terto xtzßak li cuan saß lix templo li Kâcuaß.\nUt queßqßueheß ajcuiß xcßanjeleb li ralal xcßajol laj Amram, joß ajcuiß li ralal xcßajol laj Izhar, joß ajcuiß li ralal xcßajol laj Hebrón, joß ajcuiß li ralal xcßajol laj Uziel.\nLaj Sebuel, li ralal laj Gersón, aßan li quijolomin re rilbal li cßaßak re ru li terto xtzßak. Laj Gersón, aßan li ralal laj Moisés.\nAßaneb aßin li ralal xcßajol laj Eliezer, li rîtzßin laj Gersón. Li ralal laj Eliezer, aßan laj Rehabías; li ralal laj Rehabías, aßan laj Jesaías; li ralal laj Jesaías, aßan laj Joram; li ralal laj Joram, aßan laj Zicri; li ralal laj Zicri, aßan laj Selomit.\nLaj Selomit ut eb li rîtzßin, aßaneb li queßcßacßalen re li cßaßak re ru li queßxkßaxtesi chi cßanjelac chiru li Dios li rey David, joß eb ajcuiß li nequeßtaklan saß xbêneb li junjûnk cabal, ut eb li nînkeb xcuanquil, joß eb ajcuiß li nequeßtaklan saß xbêneb li junjûnk chßûtal chi soldado.\nLi cßaßak re ru li queßrêchani chak saß eb li plêt, aßan li queßxkßaxtesi chi cßanjelac re xyîbanquil lix templo li Kâcuaß.\nCuanqueb ajcuiß aran li cßaßak re ru li quikßaxtesîc chi cßanjelac chiru li Kâcuaß xbaneb li profeta Samuel, laj Saúl li ralal laj Cis, laj Abner li ralal laj Ner, ut laj Joab lix yum lix Sarvia. Chixjunil li cßaßak re ru li kßaxtesinbil chiru li Kâcuaß, aßaneb laj Selomit ut eb li rechßalal li queßcßacßalen re.\nSaß xyânkeb li ralal xcßajol laj Izhar, laj Quenanías ut eb li ralal queßtaklan saß xbêneb li tenamit ut queßrakoc âtin.\nSaß xyânkeb li ralal xcßajol laj Hebrón, laj Hasabías rochbeneb li rechßalal queßtaklan saß xbêneb laj Israel li cuanqueb jun pacßal li nimaß Jordán saß li oeste. Cauheb rib. Queßcßanjelac chiru li Dios ut queßcßanjelac ajcuiß chiru li rey. Eb aßan cuanqueb jun mil riqßuin cuukub ciento.\nSaß xyânkeb li ralal xcßajol laj Hebrón, laj Jerías aßan li quitaklan saß xbêneb, aß yal chanru tzßîbanbil lix cßabaßeb li junjûnk chßûtal. Nak yô câcßâl chihab roquic laj David chokß xreyeb laj Israel, queßoc chirilbal aß yal chanru tzßîbanbil lix cßabaßeb ut queßxtau nak cuanqueb li cuînk cauheb rib saß xyânkeb li cuanqueb saß li tenamit Jazer xcuênt Galaad.Laj David quixsiqßueb ru li cuib mil riqßuin cuukub ciento chi cuînk li cauheb rib ut aßaneb li nequeßjolomin re li junjûnk cabal. Quixqßueheb chi taklânc saß xbêneb li ralal xcßajol laj Rubén, ut saß xbêneb li ralal xcßajol laj Gad, joß ajcuiß li yi jach li ralal xcßajol laj Manasés. Queßcßanjelac chiru li Dios ut queßcßanjelac ajcuiß chiru li rey.\nLaj David quixsiqßueb ru li cuib mil riqßuin cuukub ciento chi cuînk li cauheb rib ut aßaneb li nequeßjolomin re li junjûnk cabal. Quixqßueheb chi taklânc saß xbêneb li ralal xcßajol laj Rubén, ut saß xbêneb li ralal xcßajol laj Gad, joß ajcuiß li yi jach li ralal xcßajol laj Manasés. Queßcßanjelac chiru li Dios ut queßcßanjelac ajcuiß chiru li rey.


Chiqajunil naru naqileb’ li qas qiitz’in ut nokowulak jo’ li Qaawa’\nXb’aan laj Luis C. Chaverri, Setenta re Area\nLi Elder Chaverri naxye: “Rik’in li k’a’ru ka’ch’in ru ut moko nimob’resinb’il ta, naru taqatenq’aheb’ li qas qiitz’in ut took’anjelaq chi chaab’il chiru li Qaawa’.”\nNaq naqil qib’ chiqib’il qib’ rik’in rahok, noko’ok chi juntaq’eto’k rik’in li qaKolonel li Jesukristo. Naru naqab’aanu li kixb’aanu a’an, naru nokotzolok rik’in a’an ut chi jo’kan taqileb’ li qas qiitz’in chi ch’olch’o ru.\nLi kok’ tenq’ rik’in rahok naru naxjal ut naxtoch’ xyu’ameb’ li qas qiitz’in chi nim. Chiqajunil, naru nokotz’aqon chirilb’aleb’ li qas qiitz’in.\nKiweek’a li tz’aqal xrahom li Kristo, li naxk’am chaq li rilb’aleb’ li qas qiitz’in. Kipatz’e’ we naq tinb’eresi jun li ch’utub’aj-ib’ re oqech. Kintz’aama naq li Musiq’ej tixk’e lin kawilal re tinb’eresiheb’ li was wiitz’in. Kiwaj tz’aqal wank chi k’ulub’ej re tink’am reheb’ li komon a’an, lix rahom li qaChoxahil Yuwa’, li chaab’il na’leb’ re li evangelio ut eb’ li raatin li profeet.\nCh’a’aj b’ayaq ruheb’ li kutan kinnumsiheb’ sa’ li xamaan a’an, jwal naab’al lin trab’aaj ut junjunqeb’ chik lin k’anjel. Lub’luukin ut ra b’ayaq inch’ool. Kinpatz’ re li Qaawa’ sa’ lin ch’ool chan raj ru tweek’a li tuqtuukilal naxk’e li Kristo, re naq tinb’aanu lix k’anjel.\nKinte lix na’aj lin t’ikr, ut chi sa’, kintaw jun li hu li naxye: “At inyuwa’, jwal nakatinra.” Yiib’anb’il ajwi’ chiru li hu jun xjalam-uuch lin rab’in wochb’een, chi chapcho li ruq’ inb’aan ut naab’aleb’ li kok’ aamej. Kiweek’a lix rahom lin Choxahil Yuwa’. Kixsume chaq lin tij. Kintenq’aak xb’aan lin rab’in aj oob’ chihab’ xyu’am, rik’in li ch’ina k’anjel re rahok kixb’aanu.\nLi Elder Chaverri naxseraq’i chan ru naq kitenq’aak xb’aan li jalam-uuch kixyiib’ xAmanda chireek’ankil lix rahom li qaChoxahil Yuwa’.\nKixtoch’ inch’ool chi tz’aqal. Rik’in b’ayaq inyaab’ kinse’ek ut kinb’antioxin chiru li Qaawa’ xb’aan naq kinixkawob’resi. Moko nasach ta sa’ inch’ool li ch’utub’aj-ib’ a’an. Kiwan inhoonal chirula’aninkileb’ ut chirilb’aleb’ li was wiitz’in sa’ rochocheb’, rochb’een li awa’b’ej re oqech ut li awa’b’ej re lix molameb’ li xb’eenil jun li teep. Ke’qab’oq, rik’in rahom, chi chalk rik’in li Kristo sa’ xb’ehileb’ li k’ojob’anb’il k’anjel ut eb’ li sumwank.\nMoko tento ta naq xninqal ru li taqab’aanu malaj xninqal ru ula’anank re naq li Qaawa’ tixjal, tixk’ojob’ malaj tixkawob’resi xch’ool junaq kristiaan. Li Qaawa’ kixjultika we naq, rik’in li k’a’ru moko nim ta, naru naqatenq’aheb’ li qas qiitz’in ut naru nokok’anjelak choq’ ruuchil a’an.\nSa’ lix Hu laj Mormon naxye: “Ut chi jo’kan ke’wan choq’ k’anjeleb’aal sa’ ruq’ li Dios sa’ xk’amb’al naab’al chixnawb’al li yaal, relik chi yaal, chixnawb’al chirix laj Tojol rixeb’ ” (Mosiah 27:36).\nLi Awa’b’ej Henry B. Eyring kixye: “Naq ak xetenq’aheb’ lee ras eeriitz’in chi chalk rik’in li Kristo, teek’e reetal naq laa’ex ajwi’ xexjilok rik’in a’an” (“Venir a Cristo,” Liahona, marzo re 2008).\nA’an kik’anjelak chiruheb’ li ras riitz’in, ut laa’o tento taqab’aanu ajwi’ a’an. Tento taqapatz’, chan ru taqileb’ li qas qiitz’in chi ch’olch’o ru?\nXb’een, tento taqataw ru k’a’ru naraj naxye li wank choq’ tzolom. Li Jesukristo a’an li Chaab’il aj Ilol Karneer, ut xb’aan naq laa’o lix moos, naru ajwi’ naqaq’useb’, naqab’eresiheb’, naqanaweb’ ru, naqasik’eb’, naqileb’ ut naqakoleb’ rix lix karneer jo’ kixb’aanu a’an. Tento toowanq choq’ xtzolom yalaq b’ar ut yalaq jo’q’e. Tento taqab’i lix yaab’ xkux, li nokoxk’am sa’ li ch’och’ re li kolb’a-ib’ ut re li junelik yu’am.\nLi rilb’aleb’ li komon chi ch’olch’o ru tento taab’aanumanq chi junjunq, jo’ kixk’ut li Kolonel. Tento toonach’oq ut too’ok sa’ xyu’am li kristiaan, tento taqatenq’a, taqara ut took’anjelaq chiru, toose’eq, tooyab’aq rik’in, taqawotz li riiq ut li sahil ch’oolejil naxk’e li rosob’tesihom li Qaawa’. Naq nokowan choq’ ramiiw, naru taqatenq’a chixk’ulb’al li junelik yu’am rik’in xk’ulb’aleb’ li k’ojob’anb’il k’anjel ut eb’ li sumwank.\nRik’in li tijok ut li Santil Musiq’ej, tooruuq chixnawb’al k’a’ru naraj ru li junjunq chi kristiaan ut junkab’al. Naq naqapatz’ k’a’ru naraj li Qaawa’ naq tinb’aanu choq’ reheb’, tooruuq chixb’aanunkil li naxye li Musiq’ej.\nTaqanaw k’a’ru li taak’anjelaq reheb’.\nSa’ jun ch’utam reheb’ aj jolominel sa’ abril re 2018, li Awa’b’ej Russell M. Nelson kixye: “K’a’ru aj-e naq naqileb’ li qas qiitz’in? Re naq te’wulaq wi’chik rik’in li Dios, rik’in li Kristo rochb’eeneb’ lix junkab’al chi junelik” (chi’ilmanq Carlos Arredondo, “Ministrar a la manera del Señor”).\nNaq naqakanab’ xb’aanunkil li k’a’ru ka’ajwi’ qe laa’o re xraab’aleb’ li qas qiitz’in naq naqatenq’aheb’, taqara chi nim li Kolonel, taqanaw ru ut toowulaq chi wank jo’ a’an.\nTzol xkomon aana’leb’ chirix rilb’aleb’ li komon:


Hechos 21 - Sagrada Biblia [[Sagrada Biblia] Qeqchi Bible]\nNak coe'xcanab laj pâbanel chire ha', co-oc sa' li jucub ut côo toj Cos. Ut sa' xcab li cutan cocuulac Rodas. Chirix chic a'an, cocuulac Pátara.\nAran quikatau jun li jucub xic re Fenicia. Co-oc chi sa' ut côo.\nNak yôco chi xic Siria conume' sa' xjayal li tenamit Chipre, li nacana sa' katz'e. Chirix chic a'an cocuulac Tiro ut aran quicanaban îk li jucub.\nAran katauheb cuib oxib laj pâbanel ut cocana cuukub cutan riq'uineb. Ut eb laj pâbanel que'xye re laj Pablo nak quic'ute' chiruheb xban li Santil Musik'ej nak inc'a' tâxic Jerusalén.\nNak ac xnume' li cuukub cutan, co-el sa' li tenamit Tiro ut côo. Ut que'côeb laj pâbanel chikacanabanquil rochbeneb li rixakil ut lix coc'aleb. Nak cocuulac chire li palau, cocuik'la ut co-oc chi tijoc.\nNak corake' chi tijoc, quikachak'rabiheb ut côo sa' li jucub. Ut eb a'an que'suk'i cui'chic sa' li rochocheb.\nNak cocuulac Tiro corake' chi bêc chiru ha' ut côo sa' li tenamit Tolemaida. Quikaq'ue xsahil xch'ôleb laj pâbanel li cuanqueb aran ut cocana jun cutan riq'uineb.\nJo' cuulajak chic côo Cesarea. Nak cocuulac aran, côo sa' rochoch laj Felipe laj yehol resil li colba-ib. A'an jun reheb li cuukub li que'siq'ue' ruheb Jerusalén re te'xtenk'aheb li apóstol.\nA'an cuan câhib xrabin toj tuk' ixeb. Eb li xka'al a'an neque'yehoc râtin profeta.\nAc cuan cutan kacuulajic aran Cesarea nak quicuulac jun profeta quichal chak Judea, aj Agabo xc'aba'.\nLi cuînk a'an quicuulac chikilbal. Quixchap lix c'âmal xsa' laj Pablo. Quixbac' li ruk' ut li rok riq'uin. -Jo'ca'in xc'ut chicuu li Santil Musik'ej, chan. -Laj êchal re li c'âmal sa' a'in tâbaq'uek' li ruk' ut li rok xbaneb laj judío aran Jerusalén ut tâk'axtesîk sa' ruk'eb li mâcua'eb aj judío, chan.\nNak quikabi li c'a'ru quixye, lâo ut eb li cuanqueb aran quikatz'âma chiru laj Pablo nak inc'a' tâxic Jerusalén.\nAbanan laj Pablo quichak'oc ut quixye ke: -¿C'a'ut nak yôquex chi yâbac ut chixq'uebal xrahil inch'ôl? Lâin cau inch'ôl, moco ca'aj cui' ta re tinbaq'uek'. Re aj ban cui' nak tincamsîk aran Jerusalén sa' xc'aba' li Kâcua' Jesús, chan.\nLâo inc'a' coru chixjalbal ru lix c'a'ux laj Pablo. Jo'can nak mâc'a' chic kaye re. Chi-uxk ta jo' naraj li Kâcua', chanco.\nChirix chic a'an quikacauresi kib ut côo Jerusalén.\nCuanqueb aj pâbanel aj Cesarea côeb chikix. Quikac'ameb sa' li rochoch laj Mnasón Chipre xtenamit. Ac najter aj pâbanel. Ut aran cohilan.\nNak cocuulac Jerusalén, eb laj pâbanel coe'xc'ul chi saheb sa' xch'ôl.\nJo' cuulajak chic laj Pablo cô chirilbal laj Jacobo ut lâo côo chirix. Ac ch'utch'ûqueb aran chixjunileb li neque'c'amoc be sa' xyânkeb laj pâbanel.\nUt nak ac xq'ueheb xsahil xch'ôl, laj Pablo quixserak'i reheb chixjunil li quixbânu li Dios sa' xyânkeb li mâcua'eb aj judío nak yô chi c'anjelac sa' xyânkeb.\nNak que'rabi a'in que'xbantioxi chiru li Dios. Ut que'xye re laj Pablo: -Lâat nacacuil, at hermân, jarub mil eb laj judío ac xe'pâban. Ut chixjunileb a'an neque'xq'ue xch'ôl chixbânunquil li naxye li chak'rab.\nAc xe'rabi resil nak lâat yôcat chixc'utbal chiruheb laj judío, li cuanqueb sa' xyânkeb li mâcua'eb aj judío, nak inc'a' te'xbânu li circuncisión reheb li ralal xc'ajol, chi moco te'xbânu li c'a'ru c'aynakeb xbânunquil laj judío.\n¿C'a'ru takabânu? Anakcuan te'rabi resil nak lâat cuancat arin.\nBânu li c'a'ru yôco chixyebal âcue. Cuanqueb câhib chi cuînk sa' kayânk te'rakek' xbânunquil li c'a'ru que'xyechi'i chiru li Dios.\nC'ameb li cuînk a'in châcuix. Âcuochbenakeb nak tâbânu li c'a'ru tento xbânunquil xban nak ac xe'rake' xbânunquil li c'a'ru que'xyechi'i chiru li Dios. Tâch'ajobresi âcuib lâat ut tâq'ue chi besec' li rismaleb ut tâtoj lix besbaleb. Chi jo'can te'xq'ue retal nak moco yâl ta li yôqueb chixyebal châcuix. Bânu chi jo'can re nak te'xnau nak inc'a' yôcat chixk'etbal li chak'rab.\nAc xotz'îbac riq'uineb li que'pâban sa' xyânkeb li mâcua'eb aj judío. Ac xkatakla xyebal reheb nak inc'a' tento te'xbânu li circuncisión. Li c'a'ru tento te'xbânu, a'an a'in: inc'a' naru te'xtzaca li tzacaêmk mayejanbil chiruheb li yîbanbil dios, chi moco te'xtzaca li quic', chi moco te'xtiu xtibel li yatz'bil xul. Ut inc'a' te'co'bêtak te'yumbêtak, chanqueb re laj Pablo.\nCuulajak chic laj Pablo quixc'ameb li câhib chi cuînk chirix. Ut quixch'ajobresi rib rochbeneb nak qui-oc sa' li templo chixyebal reheb c'a'ru cutanquil te'xq'ue lix mayej li junjûnk re nak tâtz'aklok ru li xch'ajobresinquil ribeb li que'xbânu.\nNak ac numec' re li cuukub cutan, cuanqueb laj judío que'chal chak Asia. Nak que'ril laj Pablo sa' li templo, que'josk'o' ut que'xtiquib jun li ch'a'ajquilal sa' li tenamit ut que'xchap laj Pablo.\nJapjôqueb re chixyebal: -Ex aj Israel, choêtenk'a. A'an a'in li cuînk li napo'oc xna'lebeb li tenamit yalak bar chixtz'ektânanquil li katenamit, jo' ajcui' li chak'rab li quixq'ue ke laj Moisés. Ut naxtz'ektâna li templo a'in. Jo' cui' anchal xrocsiheb li mâcua'eb aj judío sa' li templo ut riq'uin a'an, xmux ru li Santil Na'ajej, chanqueb.\nQue'xye a'an xban nak que'ril ru laj Trófimo aj Efeso chirochbeninquil sa' li tenamit. Sa' xch'ôleb a'an nak laj Pablo qui-ocsin re laj Trófimo sa' li templo.\nJo'can nak k'axal cui'chic quichal xjosk'ileb li tenamit. Japjôqueb re nak que'xchap laj Pablo ut quelonbil que'xbânu re, nak que'risi sa' li templo. Ut que'xtz'ap li oquebâl chi junpât.\nOqueb raj re chixcamsinquil nak quiyehe' chak re li coronel nak chixjunil li tenamit Jerusalén yôqueb chixmululinquil ribeb xbaneb xjosk'il.\nUt li coronel quixc'ameb nabal li soldado chirix jo' ajcui' li cuanqueb xcuanquil sa' xbêneb li soldado, ut côeb sa' ânil bar ch'utch'ûqueb cui' li tenamit. Nak li tenamit que'ril li coronel rochbeneb chak li soldado, que'xcanab xtacuasinquil laj Pablo.\nUt li coronel quixchap laj Pablo. Quixtakla xbac'bal riq'uin cuib chi cadena. Ut quixpatz' ani a'an ut c'a'ru xmâc.\nUt li tenamit jalan jalânk yôqueb chixyebal ut inc'a' nach'ola ru li c'a'ru yôqueb chixyebal. Li coronel quiril nak inc'a' quixtau c'a'ru tz'akal xmâc. Quixtakla xcanabanquil laj Pablo sa' li cuartel.\nNak que'cuulac cuan cui' li gradas, pakpo nak quic'ame' xbaneb li soldado xban nak li tenamit yôqueb xjosk'il sa' xbên ut inc'a' neque'xcanab chi numec'.\nLi q'uila tenamit yôqueb chi xic chirixeb ut japjôqueb re chixyebal: -¡Camsihomak li cuînk a'an! chanqueb.\nNak ac oqueb re chirocsinquil sa' li cuartel laj Pablo, quixye re li coronel: -¿Ma târûk tatcuâtina junpâtak?- Ut li coronel quixye: -Nacanau pe' âtinac sa' li âtinobâl griego.\n¿Ma mâcua' lâat li cuînk laj Egipto li quitiquiban jun ch'a'ajquilal inc'a' mas najter? ¿Ma mâcua' lâat catc'amoc reheb li câhib mil chi cuînk aj camsinel sa' li chaki ch'och'? chan.\nQuichak'oc laj Pablo ut quixye: -Inc'a'. Lâin aj judío. Yo'lajenakin sa' li tenamit Tarso li cuan xcuênt Cilicia. Na'no ru lin tenamit. Tintz'âma châcuu nak tinâcanab chirâtinanquileb li tenamit, chan.Ut nak quiq'uehe' xlesêns chi âtinac xban li coronel, laj Pablo quixakli sa' li gradas. Quixtaksi li ruk' re nak te'xcanab chokînc. Ut nak que'xcanab chokînc, laj Pablo qui-oc chi âtinac sa' râtinobâleb laj judío ut quixye reheb:\nUt nak quiq'uehe' xlesêns chi âtinac xban li coronel, laj Pablo quixakli sa' li gradas. Quixtaksi li ruk' re nak te'xcanab chokînc. Ut nak que'xcanab chokînc, laj Pablo qui-oc chi âtinac sa' râtinobâleb laj judío ut quixye reheb:


SAN MATEO 3 KEK - Laj Juan laj Cubsihom Haˈ quixchˈolob - Bible Gateway\nSAN MATEO 2SAN MATEO 4\nSAN MATEO 3 Kekchi (KEK)\nLaj Juan laj Cubsihom Haˈ quixchˈolob xya̱lal chirix li Jesús\n3 Mokon chic quicuulac laj Juan laj Cubsihom Haˈ saˈ li chaki chˈochˈ cuan Judea. Yo̱ chixchˈolobanquil xya̱lal chirix lix nimajcual cuanquilal li Dios. Quixye chi joˈcaˈin: 2 ―Chiyotˈekˈ e̱chˈo̱l ut chejal e̱cˈaˈux xban nak yo̱ chak chi cha̱lc li ta̱qˈuehekˈ saˈ xcuanquil xban li Dios. Ut aˈan chic ta̱cua̱nk xcuanquil saˈ xbe̱neb li ralal xcˈajol. 3 Li profeta Isaías quia̱tinac chirix laj Juan nak quixye chi joˈcaˈin:\nAˈan ta̱chˈoloba̱nk xya̱lal chi cau xya̱b xcux saˈ li chaki chˈochˈ, ut tixye: Yi̱bomak le̱ yuˈam ut yoˈon cua̱nkex chixcˈulbal li Ka̱cuaˈ joˈ nak nequeˈxyi̱b li be re xcˈulbal junak li nim xcuanquil, chan.\n4 Li rakˈ narocsi laj Juan, aˈan yi̱banbil riqˈuin rix li xul camello ut lix cˈa̱mal xsaˈ aˈan yal tzˈu̱m. Aj sa̱cˈ naxtzaca riqˈuin xyaˈal sak cˈau. 5 Yalak bar queˈchal chak li queˈcuulac chirabinquil li cˈaˈru yo̱ chixyebal laj Juan. Nabal queˈchal Jerusalén. Nabal queˈchal chak Judea ut nabal cuiˈchic queˈchal chak nachˈ riqˈuin li nimaˈ Jordán. 6 Queˈxxo̱to xma̱queb ut laj Juan naxcubsiheb xhaˈ saˈ li nimaˈ Jordán. 7 Nak quiril nabaleb xcomoneb laj fariseo ut xcomoneb laj saduceo yo̱queb chi cuulac yal re nak teˈcubsi̱k xhaˈeb, quixye reheb: ―La̱ex chanchanex li ral li cˈambolay. ¿Ani xyehoc e̱re la̱ex nak ta̱ru̱k te̱col e̱rib chiru lix joskˈil li Dios li ta̱cha̱lk saˈ e̱be̱n? 8 Cheba̱nuhak ban li us re nak ta̱cˈutu̱nk nak xyotˈeˈ e̱chˈo̱l ut xejal e̱cˈaˈux. Chanchanakex li cheˈ cha̱bil li ru naxqˈue. 9 Me̱cˈoxla nak incˈaˈ te̱cˈul xjoskˈil li Dios yal xban nak la̱ex ralal xcˈajol laj Abraham. La̱in tinye e̱re nak li Dios ta̱ru̱k tixyoˈobtesi li pec aˈin chokˈ ralal xcˈajol laj Abraham. 10 Qˈuehomak retal xban nak cha̱lc re li rakba a̱tin saˈ e̱be̱n joˈ nak ac cauresinbil li ma̱l re xyocˈbal lix xeˈ li cheˈ. Ut chixjunil li cheˈ incˈaˈ cha̱bil li ru naxqˈue, nayocˈman ut naqˈueman saˈ xam. 11 Ya̱l nak la̱in nincubsi e̱haˈ riqˈuin haˈ retalil nak xyotˈeˈ e̱chˈo̱l ut xejal e̱cˈaˈux. Abanan cha̱lc re li kˈaxal nim xcuanquil. Xban nak kˈaxal nim xcuanquil chicuu la̱in, moco incˈulub ta nak tincuisi lix xa̱b. Aˈan tixcubsi e̱haˈ riqˈuin li Santil Musikˈej ut riqˈuin xam. 12 Ac cuan chak saˈ rukˈ lix cˈanjeleba̱l. Ut ta̱rapu ru chi us li riyajil li trigo ut tixchˈutub lix trigo saˈ lix cˈu̱leba̱l ut li rix tixcˈat saˈ li xam li ma̱ jaruj nachup, chan laj Juan.\nQuicube xhaˈ li Jesús xban laj Juan\n13 Ut quicuulac xkˈehil nak li Jesús quichal chak Galilea. Quicuulac riqˈuin laj Juan re nak ta̱cubsi̱k xhaˈ xban saˈ li nimaˈ Jordán. 14 Abanan laj Juan incˈaˈ raj quiraj xcubsinquil xhaˈ ut quixye re: ―Ma̱cuaˈ raj la̱in tincubsi̱nk a̱haˈ. La̱at raj ban tatcubsi̱nk inhaˈ la̱in, chan. 15 Ut li Jesús quichakˈoc ut quixye re: ―Us takaba̱nu anakcuan xban nak tento ta̱uxma̱nk chixjunil li cˈaˈru naxye li Dios, chan. Tojoˈnak quixcˈuluban xchˈo̱l laj Juan. 16 Ut nak ac xcubsi̱c xhaˈ li Jesús, qui‑el chak saˈ li haˈ. Ut saˈ junpa̱t quiteli li choxa chiru ut quiril li Santil Musikˈej chanchan jun li paloma nak yo̱ chak chi cubec saˈ xbe̱n li Jesús. 17 Ut qui‑abi̱c xya̱b xcux li Dios toj saˈ choxa nak quixye: ―Aˈan aˈin li cualal raro inban. Nasahoˈ inchˈo̱l riqˈuin, chan.


Salmos 50 - Sagrada Biblia [[Sagrada Biblia] Qeqchi Bible]\nLi nimajcual Dios, li kßaxal nim xcuanquil chiru chixjunil, aßan li yô chi âtinac riqßuineb chixjunileb li cuanqueb saß ruchichßochß. Naâtinac riqßuineb chixjunileb jun sut rubel choxa.\nNalemtzßun chak lix lokßal li Dios saß li naßajej Sión li bar nahilan cuiß.\nTâcuulak xkßehil nak li Kâcuaß li kaDios tâchâlk chi rakoc âtin saß xbên chixjunil. Chanchan li xam ut li câk-sut-ikß nak tâchâlk chi rakoc âtin riqßuin xnimal xcuanquil.\nToj saß choxa tixbokeb li cuanqueb saß ruchichßochß joß ajcuiß li cuanqueb saß choxa re nak chixjunileb teßilok re nak târakok âtin saß xbêneb lix tenamit.\nLi Dios tixye: —Chßutubomakeb ruheb li tîqueb xchßôl chicuu. Aßan eb li queßxbânu li contrato cuiqßuin ut queßxxakab xcuanquil riqßuin li cßatbil mayej, chaßak reheb.\nUt li cuanqueb saß choxa teßxchßolob xyâlal nak tîc xchßôl li Dios ut aßan li narakoc âtin saß tîquilal.\nUt li Dios tixye: —Lâex intenamit, cherabi li tinye êre anakcuan, lâex aj Israel, li cßaßru incßaß us yôquex chixbânunquil. Lâin li Kâcuaß lê Dios.\nMoco xban ta li cßatbil mayej nak texinkßus xban nak junelic yôquex chixqßuebal li mayej chicuu.\nLâin incßaß yôquin chixpatzßbal êre ral lê cuacax têlom chi moco lê têlom chibât, li cuanqueb saß lê corral.\nIncßaß yôquin chixtzßâmanquil êre nak têqßue cue xban nak cue ajcuiß chixjunileb li xul. Cue li cuanqueb saß qßuicheß joß ajcuiß chixjunil li quetômk li cuan êriqßuin lâex.\nCueheb chixjunil li xul li nequeßrupupic chiru li choxa joß ajcuiß chixjunil li xul li cuanqueb saß cßalebâl.\nCui ta tintzßocâk incßaß raj tinye âcue xban nak cue ajcuiß li ruchichßochß ut chixjunil li cuan chi saß.\n¿Ma nintißoc ta biß xtibel ral cuacax lâin? ¿Ma nin-ucßac ta biß xquiqßuel chibât lâin?\nLi mayej li nacuaj lâin, aßan nak tinêlokßoni, lâin li Kâcuaß Dios. Ut têbânu chi tzßakal li cßaßru xeyechißi cue lâin, li nimajcual Dios.\nChinêyâbak nak cuânkex saß raylal ut lâin texincol ut lâex têqßue inlokßal, chan li Dios.\nUt li Dios tixye reheb li incßaß useb xnaßleb: —¿Cßaßut nak yôquex chixchßolobanquil xyâlal lin chakßrab? Ut, ¿Cßaßut nak yôquex chi âtinac chirix li contrato li xinbânu?\nIncßaß nacuulac chêru nak nequexinkßus chi moco nequeqßue xcuanquil li cuâtin.\nAß chic eb laj êlkß nequecßuleb chi sa saß êchßôl ut nequecßam êrib saß usilal riqßuineb laj muxul caxâr.\nAß chic li incßaß us nacuulac chêru xyebal ut kßaxal sêb xtzßûmal êre chi ticßtißic.\nNequeyoßob âtin chirix lê ras êrîtzßin ut nequeyoßob ajcuiß âtin chirix li tzßakal êras.\nChixjunil aßin xebânu ut mâcßaß xinye. Saß êchßôl lâex nak juntakßêt innaßleb êriqßuin. Abanan anakcuan tincßut chêru li cßaßru yôquex ut texinkßus.\nCheqßuehak retal aßin lâex li nequextzßektânan cue. Chebânuhak cuênt. Mâre anchal texinsach chi junaj cua ut mâ ani chic naru tâcolok êre.Li bantioxînc chicuu, aßan li mayej li naxqßue inlokßal. Relic chi yâl lâin tincolok reheb li nequeßxbânu li cßaßru ninye.—\nLi bantioxînc chicuu, aßan li mayej li naxqßue inlokßal. Relic chi yâl lâin tincolok reheb li nequeßxbânu li cßaßru ninye.—


K’uulank chaab’il ha’\n“B’ar wank li ha’, wank li yu’amej…”\nRik’in li raqal aatin a’in twaj raj xyee’b’al chanru wank li ha’ sa’ li qatenamit Watemaal, ut chixjunil li na’leb’ak yook chirix jo’ chixjunil li chaq’rab’ yo chaq chi wakliik chirix kiib’ oxib’ po chaq anajwank. Li na’leb’ a’in mawa’ ak’ sa’ li qatenamit, nawb’il naq najter xtiklaakchaq xnumsinkil chiru rochochil li chaq’rab’, naab’al li na’leb’, a’b’anan li na’leb’atq a’an, ink’a naxsik’ li xk’a’uxl li komonil, yal xk’auxl b’an jun chi poyanam, malaq jun chi ch’uut. Wi’ yaal naq li ha’ aajel ru chiru li qayu’am, aajel ru naq tqayole rix li xyu’am ut tqakol rix, re naq wanqeb’ xha li qalal qak’ajol.\nJun ch’uutaq li chaqrab’ chirix li ha, tento naq tye k’aru aajel ru xb’aanunkil sa’ junpaat ut moqon chirix xkolb’al xyu’am li ha’, jo ajwi’, ch’olch’ooq chi us li xk’ulub’eb’ ut xb’anuhomeb’ chixjunileb’ li poyanam; tento naq wanq xk’ajkamunkil li naroksi chi chaab’il li ha’, li narahok ut nakolok re ut xtenab’ankil chaq’rab’ sa’ xb’een li nachoyok ut natz’ajnink ru; b’anaq li na’leb’ a’in, wi’ wank junaq xtz’aq, chixjunil li poyanam re li tenamit Watemaal natojok re. Junaq chaab’il chaq’rab’ aajel ru a’b’an ink’a tz’aqal ru wi’ ink’a nab’aanumak chi chaab’il ut chi anchal ch’oolejil chixjunil li naleb’ naxye chirix li xkolb’al li sutam ut li komonil, ut qanawaq naq: Wi’ maak’a li na’leb’ re xwaklesinkil li komonil, maak’a’aq ajwi’ li na’leb’ chirix chanru xkolb’al rix li sutam b’ar wankeb’ li k’ila xul ut che’ k’aam. Ut rik’in a’in yookin xkutanob’resinkil li xjolomil li na’leb’ yookin xtz’iib’ankil rix li naxye, k’uulan ha’ Boa, sa li aatinob’aal portugués, li naru xnumsinkil sa’ q’eqchi’ jo: “K’uulank chaab’il ha’”.\nLi nimla k’anjel a’in naxk’e sa’ ajl li komonil ut chanru xkolb’al rix li xna’jeb’ li xul ut li che’ k’aam, ut yo chi xb’aanunkil jun li nimla ch’uut Itaipu Binacional, xk’ab’a’; jun xyuawa’ kaxlan xaml, nk’anjelak rik’in xmetz’ew li ha’, wank aran Brasil. K’uulank chaab’il ha’, numenaq lajeeb’ hab’ xtiklajin chaq, jo jun naleb’ re xraab’al ut xkolb’al rix li ha’, naxsik’ ajwi’ naq chaab’ilaq ru li ha’ ut naxkol rix li xyu’am li nima’ Paraná xk’ab’a’, b’arwi’ natawlimank li nimla molam aj k’anjel chirix kaxlan xaml. K’auxlanb’il chi us li xk’ab’a’ xe xk’e “K’uulank chaab’il ha’” b’anaq re naq wanq li chaab’il ha’, li nak’ehok yu’am ut sahilal, tento xk’anjelankil rix, jo’ chanru nak’anjelamak li ch’och’. Li k’anjel a’in xkuutiik rix xb’aan li nimla molam b’ar wankeb’ junch’uut chi tenamit, Naciones Unidas xk’ab’a’, jo jun li chaab’il b’aanuhom re xkolb’al rix xyu’am li ha’ jo’ ajwi’ li yu’amej. Ut x’elk chi uub’ej li na’leb’ b’arwi’ xe’ xye naq li ha’ chanchank xjuruxh’ junaq li poyanam, b’anaq li ha’ naxk’am chaq li wakliin, ut narisi li ne’b’a’il, ab’anan tento naq kolb’ilaq rix li xyu’am. Li na’leb’ a’in tustu ru chixjunil li xb’anuhom, ab’anan aajel ru xyeeb’al, naq wankeb’ sa’ ajl chixjunileb’ li poyanam ut li k’ila molam; chapinb’ileb’ rib’ chixjunileb’ re naq chixjunil li na’leb’ na’elk ut nak’anjelaman rix nahulaq rik’ineb’ li k’aleb’aal ut li xmolameb’ malaq ruuchileb’ li k’aleb’aal, ut chi jo’kan sa’ komonil nasik’mank li xwaklejik li komonil chi chaab’il ut tz’aqal reeru. Chaab’il yo chi elk li k’anjel ut li tenamit Brasil yo xk’eeb’al chi nawe’k li rusilal.\nLi xchaab’ilal a’an naq li k’anjel a’in ak wank chikan sa li tenamit Watemaal, ut xtiklaak chaq chiru li xk’anjel li xkab’il aj jolominel re li rochochil Wakliil chi chaab’il Ivanova Ancheta ut sa’ xk’ab’a jun li komon k’auxl wank ri’kin li awab’ej re li tenamit Brasil ut Watemaal. Li k’anjel a’in yo chi b’aanuk sa kiib’ li ninqi k’anjel arin Watemaal; jun aran Santa Rosa ut jun chik Alta Verapaz, ut chaab’il tz’aqal yook chi elk. Aajel ru junaq xchaq’rab’il li ha, li tk’e sa ajl li xna’leb’eb’ li komon ut li sutam b’ar wankeb’ li xul ut li che’ k’aam, jokan ut naq li k’anjel K’uulank Chaab’il Ha’ nasuqi chiqu jo jun aj k’amol b’e li tento aajel ru xtaaqinkil.


SAN MARCOS 6 KEK - Li Jesús quitzˈekta̱na̱c aran - Bible Gateway\nSAN MARCOS 6 Kekchi (KEK)\nLi Jesús quitzˈekta̱na̱c aran Nazaret\n6 Li Jesús qui‑el saˈ li naˈajej aˈan ut co̱ saˈ lix tenamit rochbeneb lix tzolom. 2 Saˈ li hiloba̱l cutan co̱ saˈ li cab li nequeˈxchˈutub cuiˈ ribeb laj judío. Qui‑oc chixtzolbaleb li tenamit. Nabal queˈabin re ut quilajeˈsach xchˈo̱l chirabinquil ut queˈxye chi ribileb rib: ―¿Bar xtzol lix naˈleb? ¿Cˈaˈru chi naˈlebil li naxnau? ¿Chanru nak naxba̱nu li milagro? chanqueb. 3 ―¿Ma ma̱cuaˈ ta biˈ aˈin laj pechˈ? Ut ¿ma̱cuaˈ ta biˈ lix María lix naˈ? ¿Ma ma̱cuaˈ ta biˈ laj Jacobo li ri̱tzˈin ut laj José, laj Judas ut laj Simón? ¿Ma ma̱cuaˈ ta biˈ aˈin eb li ri̱tzˈin li cuanqueb saˈ kaya̱nk? chanqueb. Ut queˈchal xjoskˈil saˈ xbe̱n. 4 Ut li Jesús quixye: ―Junak profeta naqˈueheˈ xlokˈal yalak bar, abanan saˈ lix tenamit ut saˈ xya̱nkeb li rechˈalal ut saˈ rochoch incˈaˈ naqˈueheˈ xlokˈal.― 5 Ut incˈaˈ quiru quixba̱nu li milagro saˈ lix tenamit xban nak incˈaˈ queˈxpa̱b nak cuan xcuanquil. Cuib oxib ajcuiˈ li yaj quixqˈue li rukˈ saˈ xbe̱neb re nak teˈqˈuira̱k. 6 Ut li Jesús quisach xchˈo̱l chirilbaleb nak incˈaˈ nequeˈxpa̱b nak cuan xcuanquil. Ut nak qui‑el aran, co̱ saˈ chixjunil li cˈaleba̱l chixtzolbaleb li tenamit.\nLi Jesús quixtaklaheb lix tzolom chixyebal resil li colba‑ib\n7 Tojoˈnak quixbokeb lix tzolom cablaju ut quixtaklaheb chi caˈcabil ut quixqˈueheb xcuanquil chirisinquil li ma̱us aj musikˈej. 8 Ut quixye reheb: ―Ma̱cˈaˈ cˈaˈru te̱cˈam nak texxic, caˈaj cuiˈ le̱ xukˈ. Incˈaˈ te̱cˈam e̱tzacae̱mk, chi moco junak bo̱ls, chi moco tumin te̱cˈam. 9 Caˈaj cuiˈ le̱ xa̱b cuan che̱rok te̱cˈam ut caˈaj cuiˈ le̱ rakˈ cuan che̱rix te̱cˈam. 10 Ut quixye ajcuiˈ reheb: ―Nak texcuulak saˈ junak tenamit, saˈ li cab tex‑oc cuiˈ chi hila̱nc, aran texcana̱k ut incˈaˈ yal yo̱kex chixjalbal e̱naˈaj. Nak ac xic e̱re saˈ jalan chic tenamit, tojoˈnak te̱jal le̱ naˈaj. 11 Cui texcuulak saˈ junak naˈajej bar cuiˈ incˈaˈ texcˈulekˈ chi moco teˈraj rabinquil le̱ ra̱tin, nak tex‑e̱lk riqˈuineb te̱chikˈ li poks che̱rok joˈ retalil li raylal teˈxcˈul. Relic chi ya̱l ninye e̱re nak kˈaxal cuiˈchic li raylal teˈxcˈul chiruheb laj Sodoma ut laj Gomorra saˈ xkˈehil li rakba a̱tin, chan. 12 Joˈcan nak queˈco̱eb lix tzolom li Jesús ut queˈxchˈolob xya̱lal chiruheb li tenamit re nak teˈxyotˈ xchˈo̱l ut teˈxjal xcˈaˈuxeb. 13 Queˈrisi nabal li ma̱us aj musikˈej riqˈuineb ut queˈxqˈue li aceite saˈ xjolomeb li yaj joˈ retalil xcuanquil li Dios ut queˈxqˈuirtesiheb.\nNak queˈxcamsi laj Juan laj Cubsihom Haˈ\n14 Li tenamit yo̱queb chixserakˈinquil li milagro yo̱ chixba̱nunquil li Jesús. Nak quirabi aˈan, li rey Herodes quixye: ―Aˈan laj Juan laj Cubsihom Haˈ. Xcuacli cuiˈchic chi yoˈyo saˈ xya̱nkeb li camenak. Joˈcan nak cuan xcuanquil chixba̱nunquil li milagro, chan. 15 Ut cuan queˈyehoc re nak aˈan li profeta Elías. Ut cuan ajcuiˈ queˈyehoc re nak aˈan jun li profeta joˈ li profeta queˈcuan najter. 16 Ut nak quirabi aˈan, laj Herodes quixye: ―Aˈan laj Juan li quintakla xchˈotbal xcux. Aˈan xcuacli chi yoˈyo saˈ xya̱nkeb li camenak, chan. 17 Quixye chi joˈcan xban nak aˈan quitaklan re xchapbal laj Juan. Queˈxbacˈ ut queˈxqˈue saˈ tzˈalam. Quixba̱nu chi joˈcan xban nak joˈcan quiraj lix Herodías. Lix Herodías aˈan rixakil laj Felipe, ri̱tzˈin laj Herodes ut laj Herodes quixcˈam chokˈ rixakil. 18 Nak toj ma̱jiˈ naqˈueheˈ saˈ tzˈalam, laj Juan laj Cubsihom Haˈ quixye re laj Herodes: ―Nimla ma̱c xaba̱nu nak xacˈam chokˈ a̱cuixakil lix Herodías xban nak ac sumsu riqˈuin la̱ cui̱tzˈin, laj Felipe, chan re. 19 Riqˈuin aˈan ma̱ caˈchˈin nak quijoskˈoˈ lix Herodías saˈ xbe̱n laj Juan ut quiraj raj xcamsinquil. Abanan incˈaˈ naru xban nak laj Herodes incˈaˈ quixcanab chixcamsinquil. 20 Laj Herodes naxnau nak laj Juan ti̱c xchˈo̱l ut santil cui̱nk. Joˈcan nak naxucuac ut incˈaˈ naraj nak ta̱camsi̱k. Quicuulac chiru rabinquil li quixye laj Juan usta cˈajoˈ nak naqˈueheˈ chi cˈoxlac xban li a̱tin nayeheˈ re. 21 Abanan lix Herodías quixtau chanru nak naru xcamsinquil laj Juan. Joˈcaˈin quicˈulman. Nak laj Herodes quixninkˈei lix chihab, quixbokeb chi cuaˈac li ni̱nkeb xcuanquil saˈ li tenamit, ut quixbokeb ajcuiˈ li nequeˈtaklan reheb li soldado ut joˈcan ajcuiˈ chixjunileb li xni̱nkal ru cui̱nk re Galilea. 22 Lix coˈ lix Herodías qui‑oc bar yo̱queb cuiˈ chi cuaˈac li ulaˈ ut qui‑oc chi xajoc chiruheb. Laj Herodes quicuulac chiru chanru naxajoc. Ut quicuulac ajcuiˈ chiruheb li ulaˈ. Joˈcan nak laj Herodes quixye re li xkaˈal: ―Ta̱tzˈa̱ma cue li cˈaˈru ta̱cuaj ut la̱in tinqˈue a̱cue, chan. 23 Ut quixye ajcuiˈ re li xkaˈal: ―Saˈ xcˈabaˈ li Dios, tinqˈue a̱cue li cˈaˈru ta̱patzˈ cue. Usta yijach lin jun cablal ta̱patzˈ cue, tinqˈue a̱cue, chan. 24 Ut li xkaˈal co̱ chixpatzˈbal re lix naˈ: ―¿Cˈaˈru us tintzˈa̱ma re? chan. Ut lix naˈ quixye re: ―Tzˈa̱ma re nak tixqˈue a̱cue lix jolom laj Juan laj Cubsihom Haˈ, chan. 25 Saˈ junpa̱t co̱ li xkaˈal riqˈuin laj Herodes ut quixye re: ―La̱in tincuaj nak anakcuan ajcuiˈ ta̱qˈue cue saˈ junak plato lix jolom laj Juan laj Cubsihom Haˈ, chan. 26 Ut laj Herodes cˈajoˈ nak quirahoˈ saˈ xchˈo̱l. Abanan ma̱cˈaˈ chic quiru quixye xban nak chixjunileb li ulaˈ queˈabin re nak quixye saˈ xcˈabaˈ li Dios tixqˈue re li cˈaˈru tixtzˈa̱ma. 27 Laj Herodes ticto quixtakla jun li soldado chixcˈambal chak lix jolom laj Juan. Li soldado co̱ saˈ tzˈalam chixchˈotbal lix cux laj Juan. 28 Ut quixcˈam chak lix jolom saˈ jun li plato. Quixqˈue re li xkaˈal ut li xkaˈal quixkˈaxtesi re lix naˈ. 29 Nak queˈrabi lix tzolom laj Juan nak queˈxcamsi, queˈchal chixcˈambal li camenak ut coxeˈxmuk.\n30 Ut nak queˈsukˈi chak lix tzolom li Jesús chixba̱nunquil li cˈanjel queˈtakla̱c cuiˈ, coleˈxchˈutub rib riqˈuin li Jesús ut queˈxserakˈi re cˈaˈru quilajeˈxba̱nu chak. Ut queˈxye ajcuiˈ re chanru nak queˈxtzol li tenamit. 31 Nequeˈel nequeˈoc li qˈuila tenamit riqˈuin li Jesús. Joˈcan ajcuiˈ riqˈuineb lix tzolom. Ut riqˈuin aˈan incˈaˈ naru nequeˈhilan chi moco naru teˈcuaˈak. Joˈcan nak quixye li Jesús: ―Yoˈkeb saˈ junak naˈajej bar ma̱cˈaˈ cuiˈ tenamit re nak naru tohila̱nk caˈchˈinak kajunes, chan li Jesús. 32 Ut queˈoc saˈ jun li jucub ut queˈco̱eb saˈ jun naˈajej bar cuiˈ teˈhila̱nk raj caˈchˈinak xjuneseb. 33 Abanan nabaleb queˈiloc re nak yo̱queb chi xic ut queˈxnau nak aˈan li Jesús. Nabal quilajeˈel saˈ li tenamit junju̱nk. Queˈco̱eb chi rokeb saˈ a̱nil ut aˈaneb xbe̱n cua queˈcuulac saˈ li naˈajej bar yo̱ cuiˈ chi xic li Jesús rochbeneb lix tzolom. 34 Ut nak qui‑el li Jesús saˈ li jucub, quirileb li qˈuila tenamit. Quixtokˈoba ruheb xban nak chanchaneb li carner ma̱cˈaˈ aj ilol reheb. Ut nabal li cˈaˈak re ru quixtzoleb cuiˈ. 35 Nak queˈril nak yo̱ chi ecuu̱c, queˈco̱eb lix tzolom riqˈuin li Jesús ut queˈxye re: ―Yo̱ chi ecuu̱c ut arin ma̱cˈaˈ cuan. 36 Ma̱cˈaˈ xcuaheb. Taklaheb chixlokˈbaleb lix cua saˈ eb li cˈaleba̱l ut saˈ eb li cocˈ tenamit li cuanqueb chi nachˈ, chanqueb. 37 Ut nak quichakˈoc li Jesús quixye reheb: ―Qˈuehomakeb chi cuaˈac la̱ex.― Ut eb aˈan queˈxye: ―¿Ma toxic chixlokˈbal cuibak ciento denarios chi caxlan cua chi joˈcanan re teˈkaqˈue chi cuaˈac? chanqueb. 38 Li Jesús quixye: ―¿Jarub li caxlan cua cuan e̱riqˈuin? Ayukex, ilomak chak.― Queˈco̱eb chi rilbal ut nak queˈsukˈi queˈxye re: ―Cuan o̱b li caxlan cua ut cuib li car, chanqueb. 39 Li Jesús quixtaklaheb lix tzolom chixyebal reheb li tenamit nak teˈcˈojla̱k saˈ li pachˈayaˈ chi junju̱nk chˈu̱tal. 40 Ut queˈcˈojla chi junju̱nk chˈu̱tal. Cuan queˈcˈojla chi jun ciento saˈ ju̱nk chˈu̱tal ut cuan cuiˈchic queˈcˈojla chi mero ciento saˈ li junju̱nk chˈu̱tal. 41 Tojoˈnak li Jesús quixchap li o̱b chi caxlan cua ut li cuib chi car ut qui‑iloc saˈ choxa. Quixbantioxi chiru li Dios. Ut quixjachi li caxlan cua ut quixqˈue reheb lix tzolom re nak teˈxjeqˈui reheb li qˈuila tenamit. Ut queˈxjeqˈui ajcuiˈ li car. 42 Queˈcuaˈac chixjunileb toj retal queˈcˈojla xchˈo̱l. 43 Ut qui‑elaˈan li caxlan cua. Joˈcan ajcuiˈ li car. Cablaju chacach li qui‑elaˈan. 44 Nabal chi tenamit queˈcuaˈac. Saˈ xya̱nkeb li queˈcuaˈac cuanqueb o̱b mil junes cui̱nk.\n45 Ut chirix chic aˈan, li Jesús quixtaklaheb lix tzolom saˈ li jucub ut quixye reheb: ―Xbe̱n cua texxic jun pacˈal li palau saˈ li tenamit Betsaida. La̱in toj tincana̱k chixchakˈrabinquileb li tenamit, chan reheb. 46 Ut nak ac xchakˈrabiheb li tenamit, li Jesús co̱ chiru tzu̱l chi tijoc. 47 Teˈcuulak lix tzolom saˈ xyi li palau nak qui‑oc li kˈojyi̱n, aˈut li Jesús toj cuan xjunes chire li palau. 48 Quiril nak lix tzolom cuanqueb saˈ jun chˈaˈajquilal saˈ li jucub. Yo̱queb chixtacuasinquil ribeb chixberesinquil li jucub xban nak saˈ xbe ikˈ yo̱queb chixcˈambal. Sake̱uc re nak quicuulac li Jesús bar cuanqueb cuiˈ ut yo̱ chi be̱c chiru haˈ. Quixba̱nu joˈ li ti̱c ta̱numekˈ. 49 Nak queˈril lix tzolom nak cuan jun yo̱ chi be̱c chiru haˈ, queˈxucuac ut queˈxjap re. Queˈxcˈoxla nak anum yo̱queb chirilbal. 50 Chixjunileb queˈiloc re ut cˈajoˈ nak queˈxucuac. Li Jesús ticto quira̱tinaheb ut quixye reheb: ―Mexxucuac. La̱in li yo̱quex chicuilbal. Cacuubresihomak e̱chˈo̱l, chan reheb. 51 Nak qui‑oc saˈ li jucub saˈ xya̱nkeb, chˈanamil li ikˈ. Incˈaˈ chic qui‑ecˈan. Ut eb lix tzolom quilajeˈsach xchˈo̱l chirilbal. 52 Queˈsach xchˈo̱l xban nak toj ma̱jiˈ nequeˈxtau xya̱lal chirix li milagro quixba̱nu li Jesús riqˈuin li caxlan cua. Kˈaxal cauheb xchˈo̱l. Joˈcan nak incˈaˈ queˈxtau ru.\nLi Jesús quixqˈuirtesiheb li yaj aran Genesaret\n53 Nak queˈcuulac li Jesús rochbeneb lix tzolom jun pacˈal li palau, coxeˈe̱lk saˈ li tenamit Genesaret. Queˈxbacˈ li jucub chire li haˈ. 54 Nak yo̱queb chi e̱lc saˈ li jucub, eb li cuanqueb aran ticto queˈxnau nak aˈan li Jesús. 55 Joˈcan nak saˈ junpa̱t queˈco̱eb saˈ chixjunil li naˈajej chixcˈambaleb chak lix yaj chiruheb lix cuarib. Nak queˈxnau bar cuan li Jesús, quilajeˈxcˈam li yaj riqˈuin. 56 Yalak bar quinumeˈ li Jesús quilajeˈxcˈam li yaj riqˈuin, joˈ saˈ tenamit, joˈ saˈ cˈaleba̱l. Queˈxqˈueheb li yaj saˈ li be bar cuiˈ yo̱ chi numecˈ li Jesús. Queˈxtzˈa̱ma chiru: ―Ba̱nu usilal, qˈue chikachˈeˈ la̱ cuakˈ, chanqueb re xban nak nequeˈxnau nak usta caˈaj cuiˈ re li rakˈ teˈxchˈeˈ, teˈqˈuira̱k. Ut chixjunileb li queˈchˈeˈoc re li rakˈ, queˈqˈuira.


SAN MARCOS 3 KEK - Li Jesús quixqˈuirtesi li cui̱nk sic - Bible Gateway\nSAN MARCOS 3 Kekchi (KEK)\nLi Jesús quixqˈuirtesi li cui̱nk sic jun li rukˈ\n3 Ut li Jesús co̱ cuiˈchic saˈ li cab li nequeˈxchˈutub cuiˈ ribeb laj judío. Ut aran cuan jun li cui̱nk sic jun li rukˈ. 2 Eb laj fariseo yo̱queb chixsicˈbal chanru nak teˈxjit li Jesús. Joˈcan nak yo̱queb chirilbal ma tixqˈuirtesi tana li cui̱nk aˈin saˈ li hiloba̱l cutan. 3 Li Jesús quixye re li cui̱nk li sic rukˈ: ―Numen chak arin chi ubej, chan re. 4 Tojoˈnak li Jesús quixpatzˈ reheb laj fariseo: ―¿Cˈaˈru us xba̱nunquil saˈ li hiloba̱l cutan? ¿Ma naru xba̱nunquil li us malaj ut li incˈaˈ us? ¿Ma us xcolbal xyuˈam junak malaj ut xsachbal? chan cuiˈchic reheb. Ut eb aˈan mem queˈcana. Incˈaˈ chic queˈxtau cˈaˈru queˈxye. 5 Quijoskˈoˈ li Jesús saˈ xbe̱neb, abanan quiril cuiˈchic xtokˈoba̱l ruheb xban nak incˈaˈ queˈraj xtaubal xya̱lal. Ut li Jesús quixye re li cui̱nk li sic rukˈ: ―Yeˈ la̱ cuukˈ, chan. Ut li cui̱nk quixyeˈ li rukˈ ut saˈ junpa̱t quiqˈuira. 6 Tojoˈnak eb laj fariseo queˈel riqˈuin li Jesús. Queˈco̱eb riqˈuineb li nequeˈoquen chirix laj Herodes. Ut queˈoc xcˈu̱banquil chanru nak teˈxcamsi li Jesús.\nLi qˈuila tenamit queˈco̱eb chire li palau chixsicˈbal li Jesús\n7 Ut chirix aˈan li Jesús co̱ chire li palau Galilea rochbeneb lix tzolom. Ut li qˈuila tenamit queˈxta̱ke li Jesús. Queˈchal chak Galilea joˈ ajcuiˈ Judea. 8 Nak queˈrabi resil li xni̱nkal usilal yo̱ chixba̱nunquil li Jesús, quilajeˈchal chirilbal. Cuan li queˈchal chak Jerusalén ut Idumea. Ut cuan ajcuiˈ queˈchal chak jun pacˈal li nimaˈ Jordán. Ut queˈchal ajcuiˈ chak Tiro ut Sidón chirilbal li Jesús. 9 Joˈcan nak li Jesús quixye reheb lix tzolom nak teˈxcauresi junak li jucub. Ac cua̱nk aran re ta̱cua̱nk chi saˈ re nak incˈaˈ ta̱natˈekˈ xbaneb li qˈuila tenamit. 10 Xban nak nabal ac xqˈuirtesi, joˈcan nak li qˈuila tenamit yo̱queb chixtiquisinquil ribeb. Teˈraj teˈxchˈeˈ li Jesús re nak teˈqˈuira̱k. 11 Li cuan ma̱us aj musikˈej riqˈuineb, nak queˈril li Jesús, queˈxcuikˈib rib chiru ut queˈxjap re chixyebal: ―La̱at li Ralal li Dios, chanqueb re. 12 Ut li Jesús quixkˈuseb li ma̱us aj musikˈej ut quixye reheb nak incˈaˈ teˈxye resil nak aˈan Ralal li Dios.\nLi Jesús quixsiqˈueb ru lix tzolom cablaju\n13 Tojoˈnak li Jesús quitakeˈ chiru tzu̱l. Quixbokeb li ani quiraj ut eb aˈan co̱eb chirix. 14 Ut li Jesús quixsiqˈueb ru li cablaju chi cui̱nk re nak teˈcua̱nk riqˈuin ut re nak tixtaklaheb chixjulticanquil li ra̱tin li Dios. 15 Ut quixqˈueheb xcuanquil chixqˈuirtesinquileb li yaj ut chirisinquil li ma̱us aj musikˈej. 16 Aˈaneb aˈin li cablaju li quixxakabeb li Jesús: laj Simón li quixqˈue aj Pedro chokˈ xcˈabaˈ, 17 ut laj Jacobo ut laj Juan. Lix yucuaˈeb aˈan, aˈan laj Zebedeo. Aj Boanerges quiqˈueheˈ chokˈ xcˈabaˈeb xban li Jesús. Li cˈabaˈej aˈan naraj naxye “Ralaleb li Ca̱k”. 18 Quixxakabeb ajcuiˈ laj Andrés, laj Felipe, laj Bartolomé, laj Mateo, laj Tomás, laj Jacobo li ralal laj Alfeo, laj Tadeo ut laj Simón. Aˈan xcomoneb laj Canaán. 19 Ut quixsicˈ ajcuiˈ ru laj Judas Iscariote li quikˈaxtesin re li Jesús saˈ rukˈeb li xicˈ nequeˈiloc re.\nMa̱cˈaˈ chic xcuybal xma̱c li namajecuan re li Santil Musikˈej\n20 Ut nak ac xsiqˈueb ru lix tzolom li Jesús co̱ saˈ jun li cab rochbeneb lix tzolom. Ut queˈtubla cuiˈchic li qˈuila tenamit; riqˈuin aˈan moco naxqˈue ta chic rib nacuaˈac li Jesús chi moco eb lix tzolom. 21 Ut nak queˈrabi resil li cˈaˈru yo̱ chixba̱nunquil li Jesús, eb li rechˈalal queˈchal chixcˈambal. Queˈxye nak moco tuktu ta chic xnaˈleb li Jesús. 22 Ut eb laj tzˈi̱b li queˈchal chak Jerusalén yo̱queb chixyebal: ―Laj Tza cuan riqˈuin li Jesús ut saˈ xcˈabaˈ laj Tza narisiheb li ma̱us aj musikˈej, chanqueb. 23 Ut li Jesús quixbokeb ut quixpatzˈ reheb: ―¿Chanru nak laj Tza ta̱risi li rech aj tzahil?― Ut quixye ajcuiˈ li jaljo̱quil ru a̱tin aˈin: 24 ―Cui cuan jun te̱pak chi tenamit xicˈ teˈril rib chi ribileb rib, li jun te̱p chi tenamit aˈan tixsach xcuanquil xjunes rib. 25 Ut cui cuan ta jun cabalak xicˈ teˈril rib chi ribileb rib saˈ rochocheb, li jun cabal aˈan teˈxsach xcuanquil lix jun cablal. 26 Joˈcan ajcuiˈ laj Tza cui teˈxpleti rib chi ribileb rib, aˈan tixsach xcuanquil xjunes rib. 27 Ma̱ ani naru ta̱oc saˈ rochoch junak cui̱nk cau rib chixmakˈbal li cˈaˈru cuan re, cui incˈaˈ ta xbe̱n cua tixbacˈ li cui̱nk cau rib, tojoˈnak ta̱oc chixcˈambal li cˈaˈru cuan re. 28 Relic chi ya̱l ninye e̱re nak ta̱cuyma̱nk ta̱sachma̱nk lix ma̱queb li cristian ut ta̱cuyma̱nk ajcuiˈ li majecua̱nc nequeˈxba̱nu. 29 Abanan li ta̱majecua̱nk re li Santil Musikˈej, incˈaˈ ta̱cuyekˈ ta̱sachekˈ xma̱c. Cua̱nk ban saˈ xbe̱n chi junelic lix tojbal rix li ma̱c aˈan.― 30 Li Jesús quixye aˈin xban nak yo̱queb chixyebal nak cuan ma̱us aj musikˈej riqˈuin.\nLix naˈ ut eb li ri̱tzˈin li Jesús\n31 Quicuulac aran lix naˈ li Jesús ut queˈcuulac ajcuiˈ li ri̱tzˈin. Queˈcana chirix cab ut queˈxtakla xbokbal li Jesús. 32 Ut nabaleb li tenamit cˈojcˈo̱queb chixcˈatk li Jesús. Queˈxye re: ―Ka̱cuaˈ, xcˈulun la̱ naˈ rochbeneb la̱ cui̱tzˈin. Cuanqueb chirix cab. Yo̱queb cha̱sicˈbal, chanqueb. 33 Li Jesús quichakˈoc ut quixye reheb: ―¿Ani ta biˈ lin naˈ? Ut, ¿ani ta biˈ li cui̱tzˈin nak nequecˈoxla la̱ex?― 34 Quirileb li cˈojcˈo̱queb chixcˈatk ut quixye: ―Aˈineb lin naˈ ut aˈineb li cui̱tzˈin. 35 Xban nak li ani naba̱nun re li naraj li Dios, aˈan li cui̱tzˈin, aˈan li cuanab, ut aˈan lin naˈ, chan.


Li Santil hu SAN JUAN 1\nLi Resil li Colba-ib li Quixtz'i̱ba li San Juan\nLi Jesucristo quitz'ejcualo' ut quic'ulun sa' ruchich'och'\n1 Chalen chak sa' xticlajic li ruchich'och' ac cuan chak li A̱tin. Li A̱tin cuan chak riq'uin li Dios ut a'an tz'akal Dios. Li A̱tin, a'an li Cristo. 2 Li Cristo ac cuan chak sa' xticlajic riq'uin li Dios. 3 Chixjunil li c'a'ru cuan, li Dios quixyi̱b sa' xc'aba' li Cristo. Ut ma̱c'a' c'a'ak re ru cuan chi ma̱cua' a'an ta li quiyi̱ban re. 4 Li Cristo, a'an li naq'uehoc junelic yu'am. Ut li yu'am li naxq'ue naxcutanobresi lix c'a'uxeb li cristian. 5 Li Cristo naxcutanobresi lix c'a'uxeb li toj cuanqueb sa' xk'ojyi̱nal ru li ma̱c. Li ma̱c inc'a' quinumta sa' xbe̱n li Cristo. 6 Quicuan jun li cui̱nk aj Juan xc'aba' taklanbil chak xban li Dios. 7 Quitakla̱c chak chixch'olobanquil xya̱lal nak li Jesús, a'an li cutan saken re nak chixjunileb li ani te'abi̱nk re, te'pa̱ba̱nk. 8 Li Cristo, a'an li tz'akal cutan saken. Ma̱cua' laj Juan. Laj Juan quic'ulun chixch'olobanquil xya̱lal ani li tz'akal cutan saken. 9 A'an li tz'akal cutan saken li quic'ulun sa' ruchich'och' chixcutanobresinquil xc'a'uxeb chixjunileb li cristian. 10 Li Cristo quicuan sa' ruchich'och'. Abanan li cuanqueb sa' ruchich'och' inc'a' que'xq'ue retal chi tz'akal nak a'an li Cristo usta sa' xc'aba' a'an quiyi̱ba̱c li ruchich'och'. 11 Quic'ulun sa' lix tenamit. Abanan inc'a' quic'ule' sa' xya̱lal xbaneb. 12 Abanan chixjunileb li que'c'uluc re ut que'pa̱ban re nak a'an taklanbil chak xban li Dios, a'aneb li quixc'uleb chok' ralal xc'ajol li Dios. 13 Que'oc chok' ralal xc'ajol li Dios xban nak jo'can quiraj li Dios. Moco yal xc'a'ux cui̱nk ta. Moco jo' ta nak nayo'la junak cristian arin sa' ruchich'och'. Yo'lajenakeb ban chic sa' musik'ej ut ralal xc'ajoleb chic li Dios. 14 Li Jesucristo quitz'ejcualo' ut tz'akal cui̱nk nak quicuan arin sa' kaya̱nk. C'ajo' li rusilal ut a'an naxc'ut li xya̱lal. A'an li Ralal li Dios li junaj chi ribil ut la̱o xkil lix lok'al. 15 Laj Juan laj Cubsihom Ha' quixch'olob xya̱lal chi cau xya̱b xcux ut quixye: —A'an a'in li quinch'olob chak xya̱lal che̱ru nak quinye e̱re: Mokon ta̱cha̱lk jun k'axal nim xcuanquil chicuu la̱in xban nak a'an ac cuan ajcui' chak junxil chicuu la̱in, chan. 16 Xban xnimal rusilal, k'axal numtajenak li kosobtesinquil naxq'ue. 17 Li Dios quixq'ue li chak'rab re laj Moisés re nak tixc'ut chiku. Aban li xya̱lal chirix li Dios ut li rusilal quixc'utbesi chiku li Jesucristo. 18 Ma̱ ani qui-iloc ru li Dios. Ca'aj cui' li Dios C'ajolbej, a'an tz'akal li cuan chi sum a̱tin riq'uin li Dios Acuabej. Ut a'an li quic'utbesin chiku chanru li Dios.\nLaj Juan laj Cubsihom Ha' quixye nak a'an ma̱cua' li Cristo li yechi'inbil xban li Dios\n19 Eb laj judío li cuanqueb Jerusalén que'xtaklaheb laj tij ut eb laj levita chixpatz'bal re laj Juan, ut que'xye re: —¿Anihat la̱at? ¿Ma la̱at li Cristo li taklanbil chak xban li Dios? chanqueb re. 20 Quichak'oc laj Juan ut quixye reheb: —La̱in ma̱cua'in li Cristo, chan. 21 Ut que'xye cui'chic re: —Ye ke anihat la̱at. ¿Ma la̱at laj Elías?— Quichak'oc laj Juan ut quixye: —Moco la̱in ta, chan. —¿Ma la̱at li profeta li ta̱cha̱lk? chanqueb cui'chic re. —Inc'a', chan laj Juan. 22 —Ye ke chi tz'akal anihat re nak ta̱ru̱k takaye reheb li xe'taklan chak ke. Tento nak ta̱ye ke anihat, chanqueb. 23 Quixye laj Juan: —La̱in li yo̱quin chixch'olobanquil li xya̱lal chiruheb li cristian chi cau xya̱b incux sa' li chaki ch'och' ut ninye resil li quixye li profeta Isaías:\nYi̱bomak le̱ yu'am ut yo'on cua̱nkex chixc'ulbal li Ka̱cua' jo' nak neque'xyi̱b li be re xc'ulbal junak li nim xcuanquil. (Is. 40:3)\n24 Li que'takla̱c chi a̱tinac riq'uin laj Juan, a'an xcomoneb laj fariseo. 25 Que'xye cui'chic re laj Juan: —¿C'a'ut nak nacatcubsin ha' cui ma̱cua' la̱at li Cristo, chi moco la̱at laj Elías, chi moco la̱at li profeta? chanqueb re laj Juan. 26 Quichak'oc cui'chic laj Juan ut quixye: —La̱in nincubsin ha' riq'uin ha'. Abanan cuan jun sa' e̱ya̱nk la̱ex inc'a' nequenau chi tz'akal ani a'an. 27 A'an li ta̱oc chi c'anjelac mokon. K'axal nim xcuanquil a'an chicuu la̱in. Moco inc'ulub ta xba̱nunquil lix c'anjel a'an xban nak cubenak incuanquil. Jo'can nak moco inc'ulub ta xhitbal xc'a̱mal lix xa̱b, chan. 28 Chixjunil a c'a'ak re ru a'in quic'ulman sa' li na'ajej Betania li cuan jun pac'al li nima' Jordán, li yo̱ cui' chi cubsi̱nc ha' laj Juan.\nLaj Juan quixjuntak'e̱ta li Jesús riq'uin jun li carner\n29 Jo' cuulajak chic laj Juan quiril li Jesús yo̱ chak chi cha̱lc riq'uin ut quixye: —Ilomak. Cue' chak li Cristo, li taklanbil chak xban li Dios. Chanchan jun li carner. Ta̱camsi̱k re xtojbal rix lix ma̱queb li cuanqueb sa' ruchich'och'. 30 A'an a'in li quina̱tinac chak chirix nak quinye e̱re nak ta̱cha̱lk jun cui̱nk k'axal nim xcuanquil chicuu la̱in xban nak a'an ac cuan ajcui' chak junxil chicuu la̱in. 31 La̱in inc'a' ninnau nak a'an li Cristo. Abanan yo̱quin chi cubsi̱nc ha' re nak li Dios tixc'utbesi chiku la̱o aj Israel ani tz'akal li Cristo, chan. 32 Laj Juan quixch'olob xya̱lal li c'a'ru quiril. Quixye: —Quicuil nak li Santil Musik'ej quicube chak sa' choxa. Chanchan jun li paloma nak quicube ut quihilan sa' xbe̱n li Jesús. 33 Inc'a' raj xinnau nak a'an li Cristo cui ta inc'a' quicuil li quic'ulman. Xinnau nak a'an li Cristo xban nak li Dios li quitaklan chak cue chi cubsi̱nc ha' quixye cue, “Nak ta̱cuil li Santil Musik'ej chanchan jun li paloma yo̱k chi cubec ut ta̱hila̱nk sa' xbe̱n jun li cui̱nk, a'an retalil nak a'an li ta̱q'uehok e̱re li Santil Musik'ej”, chan li Dios. 34 Ut la̱in quicuil nak quicube chak li Santil Musik'ej sa' xbe̱n li Jesús. Jo'can nak ninnau chi tz'akal nak a'an tz'akal Ralal li Dios, chan laj Juan.\nLaj Andrés ut laj Simón, a'aneb li xbe̱n li quixsiq'ueb ru chok' xtzolom li Jesucristo\n35 Jo' cuulajak chic laj Juan cuan cui'chic chire li nima' Jordán rochben cuibeb lix tzolom. 36 Nak quiril li Jesús yo̱ chi numec' nach' cuanqueb cui', laj Juan quixye: —Cue' chak li Cristo, li chanchan Carner q'uebil chak xban li Dios, chan. 37 Ut eb lix tzolom cuib, nak que'rabi li quixye laj Juan, que'xta̱ke li Jesús. 38 Li Jesús quixakli ut quixsuk'isi rib. Quiril nak yo̱queb chi xic chirix. Quixye reheb: —¿C'a'ut nak yo̱quex chinta̱kenquil? ¿C'a'ru te̱raj? chan reheb. Que'chak'oc eb a'an ut que'xye: —At tzolonel ¿bar nacathilan? chanqueb re. 39 Quichak'oc li Jesús ut quixye reheb: —Yo'keb chicuix re nak te̱nau bar ninhilan, chan li Jesús reheb. Jo'can nak que'co̱eb chirix ut que'ril bar nahilan. Ut que'cana riq'uin xban nak ac ca̱hib o̱r chic re ecuu. 40 Laj Andrés li ri̱tz'in laj Simón Pedro, a'an jun reheb li cuib li que'abin re li c'a'ru quixye laj Juan ut que'xta̱ke li Jesús. 41 Nak ac x-a̱tinac riq'uin li Jesús, ticto co̱ laj Andrés riq'uin laj Simón ut quixye re: —Anakcuan xkatau li Mesías, chan. (Chi jalbil ru naraj naxye “li Cristo li taklanbil chak xban li Dios”.) 42 Ut quixc'am laj Simón riq'uin li Jesús. Li Jesús quiril a'an ut quixye re: —La̱at laj Simón li ralal laj Jonás. Anakcuan Pedro chic a̱c'aba'.— (Chi jalbil ru naraj naxye “Pec”.)\nLaj Felipe ut laj Natanael que'siq'ue' ru xban li Jesucristo\n43 Jo' cuulajak chic li Jesús quiraj xic sa li na'ajej Galilea. Quixtau laj Felipe ut quixye re: —China̱ta̱ke, chan. 44 Laj Felipe, a'an Betsaida xtenamit. A'an ajcui' xtenamiteb laj Andrés ut laj Pedro. 45 Laj Felipe ticto co̱ chixsic'bal laj Natanael ut quixye re: —Xkatau li Mesías li tz'i̱banbil chak retalil sa' li chak'rab xban laj Moisés ut xbaneb li profeta. A'an li Jesús ralal laj José. Nazaret xtenamit, chan laj Felipe. 46 Laj Natanael quixye re: —¿Ma cuan ta bi' junak cha̱bil ta̱cha̱lk chak Nazaret? chan. Ut laj Felipe quixye re: —Yo'o rilbal re nak ta̱pa̱b, chan. 47 Li Jesús quiril nak laj Natanael yo̱ chak chi cha̱lc riq'uin ut quixye: —Cue' chak jun cui̱nk tz'akal aj Israel. Cha̱bil xna'leb. A'an inc'a' nabalak'ic, chan li Jesús. 48 Laj Natanael quixye re li Jesús: —¿Chanru nacanau nak cha̱bil inna'leb? chan. Li Jesús quichak'oc ut quixye re: —Xinnau chanru a̱na'leb nak cuancat rubel li jun to̱n chi higo nak toj ma̱ji' nacatxbok laj Felipe, chan. 49 Quichak'oc laj Natanael ut quixye re: —At tzolonel, la̱at li Ralal li Dios. La̱at lix Reyeb laj Israel, chan re li Jesús. 50 Li Jesús quixye re: —Xapa̱b nak la̱in li Cristo xban nak xinye a̱cue nak xinnau chanru la̱ na'leb nak cuancat rubel li jun to̱n chi higo. Abanan toj cuan cui'chic xni̱nkal ru na'leb talaja̱cuil chiru a'in, chan li Jesús. 51 Ut quixye ajcui' reheb: —Relic chi ya̱l tinye e̱re nak te̱ril li choxa chi teto. Ut eb lix ángel li Dios yo̱keb chi takec' ut yo̱keb chi cubec cuanquin cui' la̱in li C'ajolbej, chan li Jesús reheb.


Us ajwiʼ naq xaakʼe aahoonal chi rilbʼal li tasal hu aʼin re naq taanaw qu joʼ aj Testiiw re li Jehobʼa, taanaw chirix li qakʼanjel ut li qamolam. Us wi li tasal hu aʼin xatxtenqʼa chi rilbʼal naq kaʼajwiʼ ebʼ laj Testiiw re li Jehobʼa yookebʼ xbʼaanunkil li Rajom li Yos saʼebʼ li qakutan. Maakanabʼ tzolok chirix li Yos, seeraqʼi rehebʼ laakomon ut ebʼ laawamiiw li yookat xtzolbʼal. Ut chatwulaq junelik saʼebʼ li qachʼutam (Hebreos 10:23-25).\nWi inkʼaʼ nakaakanabʼ tzolok chirix li Jehobʼa, taakʼe reetal naq nakatxra. Naq taakʼe reetal aʼin moko chʼaʼajkaq ta ajwiʼ chaawu xkʼutbʼesinkil chiru li Jehobʼa naq nakaara (1 Juan 4:8-10, 19). Abʼan, chanru tatruuq xkʼutbʼesinkil saʼ laayuʼam naq nakaara li Yos? Kʼaʼut nayeemank naq us wanqat wi nakaapaabʼ xchaqʼrabʼ li Yos? Ut, kʼaru ttenqʼanq aawe chi xbʼaanunkil li Rajom li Yos rochbʼeenebʼ laj Testiiw re li Jehobʼa? Li natzolok aawe tatxtenqʼa chi xtawbʼal xsumenkil ebʼ li patzʼom aʼin. Ut chi joʼkan laaʼat ut laajunkabʼal wankex junelik «saʼ xrahom li Yos» ut wanq ajwiʼ eeyuʼam chi junelik (Judas 21).\nNaqaj naq maajunwa taakanabʼ xsikʼbʼal li yaal. Joʼkan naq tzol xsaʼ li tasal hu Chexwanq junelik saʼ «xrahom li Yos».\nKʼaʼut us naq tattzoloq chirix li Santil Hu? (chixjunil)\nChi miyon ebʼ li qas qiitzʼin re chixjunil li Ruchichʼochʼ xeʼxtaw saʼ li Santil Hu xsumenkil ebʼ li xninqal ru patzʼom. Naqaj naq taatzol li chaabʼil tasal hu aʼin.


ROMANOS 15 KEK - Chikatenkˈaheb li kas ki̱tzˈin - Bible Gateway\nROMANOS 15 Kekchi (KEK)\nChikatenkˈaheb li kas ki̱tzˈin\n15 La̱o, li ac cau kachˈo̱l saˈ li kapa̱ba̱l, chikacuyeb xma̱c li toj kˈuneb xchˈo̱l saˈ xpa̱ba̱leb ut takatenkˈaheb saˈ li chˈaˈajquilal. Incˈaˈ chikasicˈ li us caˈaj cuiˈ chokˈ ke la̱o. 2 Tento takaba̱nu li us reheb li kech aj pa̱banelil re nak teˈqˈui̱k saˈ lix pa̱ba̱l ut re nak sahak saˈ xchˈo̱leb. 3 Li Cristo incˈaˈ quixba̱nu li quiraj xjunes rib. Quixba̱nu ban li naraj li Dios. Quixtenkˈaheb chixjunileb. Joˈcan nak quixcˈul joˈ tzˈi̱banbil saˈ li Santil Hu: Saˈ inbe̱n quinak la̱ majecuanquil li queˈxba̱nu eb li queˈhoboc a̱cue. 4 Chixjunil li cˈaˈak re ru quitzˈi̱ba̱c chak najter saˈ li Santil Hu, re katzolbal nak quitzˈi̱ba̱c chak. Nocoxtenkˈa re nak incˈaˈ ta̱chˈina̱nk li kachˈo̱l ut naxcˈojob li kachˈo̱l re nak takacuy roybeninquil nak ta̱tzˈaklok ru li kacolbal. 5 Li Dios chitenkˈa̱nk e̱re re nak incˈaˈ ta̱chˈina̱nk e̱chˈo̱l ut aˈan chiqˈuehok xcacuil le̱ chˈo̱l. Aˈan chitenkˈa̱nk e̱re chi cua̱nc saˈ usilal chi ribil e̱rib ut junajak le̱ chˈo̱l joˈ naraj li Jesucristo. 6 Li Dios chitenkˈa̱nk e̱re re nak junajak le̱ chˈo̱l nak te̱lokˈoni li Acuabej Dios, lix Yucuaˈ li Jesucristo.\nLi colba‑ib reheb ajcuiˈ li ma̱cuaˈeb aj judío\n7 Checˈulak saˈ e̱ya̱nk chi sa saˈ e̱chˈo̱l le̱ rech aj pa̱banelil joˈ nak li Cristo coxcˈul la̱o. Joˈcan cheba̱nuhak re xqˈuebal xlokˈal li Dios. 8 La̱in ninye e̱re nak li Cristo quicˈulun chi cˈanjelac chiku la̱o aj judío. Riqˈuin aˈin naxcˈutbesi chiku nak li Dios xqˈue li quixyechiˈi chak reheb li kaxeˈto̱nil yucuaˈ. 9 Quicˈulun ajcuiˈ chixtenkˈanquileb li ma̱cuaˈeb aj judío re nak teˈxlokˈoni li Dios xban nak kˈaxal nim li ruxta̱n. Tzˈi̱banbil chi joˈcaˈin saˈ li Santil Hu:\nJoˈcan nak la̱in tatinlokˈoni saˈ xya̱nkeb li ma̱cuaˈeb aj judío. Ut tinbicha̱nk ajcuiˈ re a̱lokˈoninquil.\n10 Ut naxye ajcuiˈ saˈ li Santil Hu chi joˈcaˈin:\nChisahokˈ taxak e̱chˈo̱l, la̱ex li ma̱cuaˈex aj judío, e̱rochbeneb laj judío lix tenamit li Dios.\n11 Ut naxye cuiˈchic saˈ li Santil Hu:\nLa̱ex li ma̱cuaˈex aj judío, chelokˈoni li Ka̱cuaˈ ut chixjunileb taxak li tenamit cheˈxnima̱k ru li Dios.\n12 Tzˈi̱banbil ajcuiˈ saˈ li Santil Hu li quixye laj Isaías:\nSaˈ xya̱nkeb li ralal xcˈajol laj David li ralal laj Isaí ta̱cˈulu̱nk laj Colonel, li xakabanbil xban li Dios. Ut aˈan ta̱cua̱nk xcuanquil saˈ xbe̱neb li ma̱cuaˈeb aj judío. Ut aˈan li yo̱keb chixyoˈoninquil.\n13 Li Dios aˈan li kayoˈon. Aˈan taxak chiqˈuehok xsahil e̱chˈo̱l chi nabal ut tixqˈue ajcuiˈ e̱re li tuktu̱quil usilal xban nak nequexpa̱ban. Xban nak cuan xcuanquil li Santil Musikˈej e̱riqˈuin, cauhak taxak e̱chˈo̱l chi oybeni̱nc. 14 Ex herma̱n, la̱in ninnau nak cha̱bilex ut nequenau li xya̱lal ut nequeqˈue ajcuiˈ e̱naˈleb chi ribil e̱rib. 15 Abanan saˈ li hu aˈin cau caˈchˈin li a̱tin xintzˈi̱ba e̱riqˈuin re nak incˈaˈ ta̱sachk saˈ e̱chˈo̱l li xinye. Ninba̱nu aˈin saˈ xcˈabaˈ lin cˈanjel li quixqˈue cue li Dios. 16 La̱in nincˈanjelac chiru li Jesucristo saˈ xya̱nkeb li ma̱cuaˈeb aj judío. Lin cˈanjel aˈan xchˈolobanquil xya̱lal li colba‑ib re nak eb li ma̱cuaˈeb aj judío teˈxkˈaxtesi rib chiru li Dios. Ut li Dios ta̱sahokˈ saˈ xchˈo̱l riqˈuineb, ut teˈsantobresi̱k xban li Santil Musikˈej. 17 Ninqˈue xlokˈal lin cˈanjel xban nak aˈan xcˈanjel li Dios. Moco injunes ta nincˈanjelac. Aˈ li Cristo natenkˈan cue. 18 Ma̱cˈaˈ inxiu chixyebal resil li cˈanjel xinba̱nu saˈ xcˈabaˈ li Cristo nak xincˈanjelac saˈ xya̱nkeb li ma̱cuaˈeb aj judío xban nak ma̱cuaˈ injunes xincˈanjelac. Li Jesucristo xtenkˈan cue nak xincˈameb xbe re nak teˈxpa̱b li Dios riqˈuin lin yehom inba̱nuhom. 19 Xinjultica resil li Jesucristo chiruheb riqˈuin li milagros ut li sachba chˈo̱lej ut riqˈuin xcuanquil li Santil Musikˈej. Yalak bar quinbeni xyebal resil li colba‑ib. Quintiquib Jerusalén, ut quinsuti chixjunileb li naˈajej toj retal quincuulac Ilírico. 20 Joˈcan nak quinqˈue inchˈo̱l chixyebal resil li Jesucristo bar toj ma̱jiˈ rabiomeb resil xban nak incˈaˈ nacuaj cˈanjelac saˈ li naˈajej ac tiquibanbil cuiˈ cˈanjelac junxil. 21 Joˈcaˈin tzˈi̱banbil saˈ li Santil Hu: Li ma̱ jun sut yebil resilal li Cristo reheb, teˈrabi. Ut nak teˈrabi resil, teˈxtau xya̱lal.\nLaj Pablo naxcˈoxla xic saˈ li tenamit Roma\n22 Qˈuila sut xcuaj raj xic e̱riqˈuin abanan xban nak nabal incˈanjel toj ma̱jiˈ naxqˈue rib chicuu. 23 Ac cuan nabal chihab cuoquic chixcˈoxlanquil xic e̱riqˈuin. Ut anakcuan xinchoy lin cˈanjel arin saˈ li naˈajej cuanquin cuiˈ. 24 Nincˈoxla nak toxinnumekˈ che̱rilbal nak tinxic España. Nacuaj rilbal e̱ru re nak ta̱sahokˈ inchˈo̱l ut nacuaj ajcuiˈ nak tine̱tenkˈa re nak ta̱ru̱k tinxic España. 25 Ut anakcuan xic cue chi rilbaleb laj pa̱banel li cuanqueb aran Jerusalén. Ut tincˈam jun ma̱tan re xtenkˈanquileb. 26 Eb laj pa̱banel li cuanqueb aran Macedonia ut Acaya x‑ala saˈ xchˈo̱leb xtaklanquil jun li ma̱tan chokˈ reheb li nebaˈ li cuanqueb saˈ xya̱nkeb li herma̱n aran Jerusalén. 27 Qui‑ala saˈ xchˈo̱leb xtenkˈanquileb ut us ajcuiˈ nak teˈxba̱nu xban nak eb aˈan ma̱cuaˈeb aj judío ut saˈ xcˈabaˈeb laj judío nak queˈxcˈul li colba‑ib. Joˈcan nak us nak teˈxtenkˈaheb laj pa̱banel aj judío riqˈuin xqˈuebal reheb li cˈaˈak re ru nacˈanjelac chiruheb. 28 Ut caˈaj cuiˈ toxinkˈaxtesi li tumin aˈin, toxinnumekˈ e̱riqˈuin ut tinxic España. 29 Nak tincuulak e̱riqˈuin, ninnau nak numtajenak li kosobtesinquil takacˈul xban li Cristo. 30 Ex herma̱n, nintzˈa̱ma che̱ru nak tine̱tenkˈa saˈ le̱ tij saˈ xcˈabaˈ li Jesucristo ut saˈ xcˈabaˈ ajcuiˈ li rahoc ib li qˈuebil ke xban li Santil Musikˈej. 31 Chextijok chicuix re nak li Dios ta̱colok cue chiruheb li incˈaˈ nequeˈraj pa̱ba̱nc aran Judea. Ut chextijok ajcuiˈ re nak eb laj pa̱banel aran Jerusalén teˈxcˈul lix tenkˈanquileb chi saheb saˈ xchˈo̱l. 32 Cui li Dios naraj, chincuulak ta e̱riqˈuin chi sa saˈ inchˈo̱l. Ut chisahokˈ taxak kachˈo̱l saˈ comonil riqˈuin xjulticanquil li Cristo nak toxincua̱nk e̱riqˈuin. 33 Aˈ taxak li Dios, li naqˈuehoc tuktu̱quil usilal, chicua̱nk e̱riqˈuin che̱junilex. Joˈcan taxak.


Choq’ re li xkrisyaanil sumehom re li yalok q’e chirix xq’esnal na’leb’ li kawilal - The Pope Video\nKaax mu re li chab’ 2022\nABRIL | K’anjel chirix li kawilal\nChoq’ re li xkrisyaanil sumehom re li yalok q’e chirix xq’esnal na’leb’ li kawilal\nFEBRERO | Chirixeb’ li ixq mayejanb’ileb’ li xyu’am chiru li Dios\nTZ’EQTANAAK UT XIK’ILEK’ SA’ LI PAAB’AAL\nKaax mu reheb’ li chab’ xe’numek’ chaq\nKaax mu re li chab’ 2021\nKaax mu re li chab’ 2020\nLi k’aru naxye xkaaxmu li paap\nSa’ xk’ab’a’ chixjunil li yalok qe, yook xk’eeb’al qe li q’esnal na’leb’ chirix li kawilal anaqwank; tijoqo, re naq li krisyaan aj paab’anel, rik’in li xtij ut li xk’anjelahom, chi okenq chi waklesink ch’ool re xkolb’al rix li yu’am.\nTijoqo, re naq tooruhanq xk’eeb’al xkrisyaanil sumehom rik’in q’esnal na’leb’ li kawilal.\nCh’olch’ook chiqu naq li q’esnal na’leb’ yook chixik chi uub’ej, ut sa’ li qa wanjik anaqwank, li q’esnal na’leb’ chirix li kawilal, naxk’e chi kutankil chiqu naab’al li majelal, li tento xk’eeb’al xsumenkil, ink’a’ naru xmuqb’al, malaj ut xkub’sinkil li qilob’aal, jo’ li nimal tzo’ ak’ach.\nChixjunileb’ xk’a’uxlil li q’esnal na’leb’ chirix li kawilal, tento roksinkileb’ chi chaab’il; ab’aan, tento ajwi’ roxloq’inkileb’ xk’ulub’ eb’ li poyanam.\nJo’ qayehaq, ink’a’ nake’ ruhank rilb’aleb’ xyo’leb’aaleb’ li poyanam, jo’ junaq k’a’aq re ru naruhank ta xtz’eqb’al yal chi jo’ka’an, li maak’a’ ta na’ok wi’. Sa’ li yu’amil na’leb’ a’in, ma nake’ ok ta ajwi’ a’an; ink’a’ b’i’an, moko naruhank ta, xb’aan naq chijo’ka’in, kajwi’ yook chi k’iik, li yu’amil na’leb’ a’an, li na k’ehok rahilal sa’ qa yaanq.\nMalaj ta ut, li xb’een xtuminal li kawilal, chi tz’aqloq choq’ re xtz’ilb’al rix li q’esnal na’leb’ chirix li a’an.\nTento tch’olaaq chiqu, chixjunil li xchamal xjalajikeb’ ru li na’leb’ a’in, li yook chi wank anaqwan, chi jwal cham wi’chik xk’ajb’ankil rix, xb’aan naq jwal taak’anjelaq chiqu.\nMoko naraj ta xyeeb’al, naq taaqaj xramb’al chiru, xk’iijik li q’esnal na’leb’ chirix li kawilal. Moko aa’an ta taaqaj, aajel b’an ru, rochb’eninkil. Aajel b’aan ru, xkolb’al rix xk’ulub’ li poyanam, jo’ naq aajel ajwi’ ru okenk chirix li k’iik sa’ li na’om. Li taaqaj xyeeb’al, a’an naq, ink’a’ naru xtojb’al xtz’aq xk’ulub’ li poyanam, rik’in li elk chi uub’ej. Sa’ xkab’ichaleb’ b’an, tento te’b’eeq sa’ junaj.\nadminChoq’ re li xkrisyaanil sumehom re li yalok q’e chirix xq’esnal na’leb’ li kawilal 03.01.2022\nJun k’anjelahom taa’ajmanq xb’aanunkil re\nChak’ulaq xkaax mu li paap sa’ laakub’sinb’il esilal:


Bʼaneʼk ut li nekeʼrisi saʼebʼ li xchaʼal li kikʼ | «Xrahom li Yos»\nCHAAWIL SAʼ Bashkir Q’eqchi’ acholi afrikáans albanés alemán amárico armenio asamés azerí azerí (alfabeto cirílico) bajo alemán bassa de camerún batak (toba) baulé becol bengalí birmano bislama boulou búlgaro catalán cebuano chavacano checo chino (tradicional) chino simplificado chitonga chitonga (zimbabwe) chitumbuka chiyao chokue chol chuabo chuvash cibemba cingalés citonga congo coreano criollo de las seychelles criollo haitiano criollo mauriciano criollo portugués croata dangme danés diula duala efik embunda endebele endebele de Zimbabue endáu enzema eslovaco esloveno español estonio ewé feroés finlandés fiyiano ga galés garífuna georgiano griego groenlandés guaraní gujarati guna hausa hebreo hiligaynon hindi hmong holandés húngaro iban ibanag ilocano indonesio inglés islandés japonés kabiye kannada kazajo kiluba kimbundu kiniaruanda kirguís kiribatiano kirundi kosreano krio kurdo kwangalí kwanyama lengua de señas argentina lengua de señas chilena lengua de señas colombiana lengua de señas ecuatoriana lengua de señas venezolana lengua de signos española lenguaje de señas americano lenguaje de señas australiano lenguaje de señas brasileño lenguaje de señas británico lenguaje de señas coreano lenguaje de señas finlandés lenguaje de señas japonés lenguaje de señas peruano lenguaje de señas polaco lenguaje de señas ruso lhukonzo lituano lomue luganda luo macedonio macua malayo malayálam malgache mam mambue-lungu mapudungún maratí mazateco de Huautla mixe mizo ngäbere (o guaymí) niueano noruego nyaneka náhuatl de guerrero náhuatl de la huasteca náhuatl del centro otomí del valle del Mezquital palauano pangasinán panjabí papiamento de curazao persa pidgin de las islas salomón polaco ponapés portugués portugués europeo purépecha quechua ancashino quechua ayacuchano quechua boliviano quechua cuzqueño quiché rotumano rumano runyankore ruso rutoro samoano sango sena sena serbio serbio (alfabeto latino) sesoto shona sranangtongo suajili suati sueco tahitiano tai tamil tayik tetum tigriña tivo tlapaneco tojolabal totonaco tseltal tsonga tsotsil tsuana turco turcomano tuvaluano twi tártaro ucraniano uhobo uigur (alfabeto cirílico) urdu uzbeko vendal vezo wayuunaiki wolaita xhosa xitshwa yoruba zandé zapoteco del istmo zapoteco re lachiguiri zulú árabe ñanya ñemba\nKʼaru Nekeʼxbʼaanu laj Bʼanonel Rikʼin li Kikʼ ut Rikʼin li Nekeʼrisi Chisaʼ?\nLi nekeʼrisi saʼebʼ li xchaʼal li kikʼ. Saʼ kaahibʼ chaʼal kʼuubʼanbʼil wiʼ li kikʼ: glóbulos rojos, glóbulos blancos, plaquetas ut plasma. Saʼ li glóbulos rojos chalenaq li proteína li naxkʼabʼaʼi hemoglobina. Ut rikʼin li hemoglobina re junaq li poyanam malaj re junaq li xul nayiibʼamank li bʼan naq inkʼaʼ naxaqli chi elk li kikʼ malaj naq najahoʼk ru.\nKachʼin chik ma chixjunil li plasma kʼuubʼanbʼil rikʼin haʼ. Ut chisaʼ natawmank li nayeemank re hormonas, sales inorgánicas, enzimas, nutrientes, minerales ut azúcares. Li plasma naxtʼoqobʼ ru li kikʼ ut chisaʼ wank li proteína ut li albúmina ut natenqʼank re naq li qatibʼel tixkuy ebʼ li yajel. Naq nim li yajel nakʼeemank saʼ li tibʼelej li gammaglobulina li isinbʼil chaq saʼ li xtibʼel junaq li poyanam. Ut saʼ li glóbulos blancos isinbʼil chaq li interferones ut ebʼ li interleuquinas, ut nekeʼkʼanjelak re xbʼanbʼal li letzbʼil yajel ut li yajel li naqʼaresink cancer xkʼabʼaʼ.\nMa us naq ebʼ li tzʼaqal aj paabʼanel teʼxkʼulubʼa bʼaneʼk rikʼin li bʼan li yiibʼanbʼil rikʼin li nekeʼrisi saʼebʼ li xchaʼal li kikʼ? Li Santil Hu moko naxye ta chi tzʼaqal re ru ma tqakʼulubʼa malaj inkʼaʼ tqakʼulubʼa bʼaneʼk rikʼin li bʼan li yiibʼanbʼil chi joʼkan. Ak chʼolchʼo chiqu joʼ aj paabʼanel kʼaru naxye li Santil Hu chirix li kikʼ ut maajunwa naqaj maakobʼk chiru li Yos. Wankebʼ laj paabʼanel inkʼaʼ nekeʼxkʼulubʼa bʼaneʼk rikʼin li bʼan li yiibʼanbʼil rikʼin li nekeʼrisi saʼebʼ li xchaʼal li kikʼ xbʼaan naq toj jultik rehebʼ naq li Jehobʼa kixye rehebʼ laj Israel naq teʼxhoy «chiru li chʼochʼ» li xkikʼel li xul li teʼxkamsi (Deuteronomio 12:22-24). Abʼan wankebʼ ajwiʼ laj paabʼanel inkʼaʼ nekeʼxkʼulubʼa li kikʼ chi moko ebʼ li xchaʼal li kikʼ, abʼan nekeʼxkʼulubʼa bʼaneʼk rikʼin li bʼan li yiibʼanbʼil rikʼin li nekeʼrisi saʼebʼ li xchaʼal li kikʼ, xbʼaan naq nekeʼxkʼoxla naq moko kikʼ ta chik li yookebʼ roksinkil.\nRe xnawbʼal kʼaru tento tqabʼaanu, xbʼeenwa tqakʼoxla: «Ma chʼolchʼo chiwu naq wi inkʼaʼ tinkʼulubʼa bʼaneʼk rikʼin li bʼan li yiibʼanbʼil rikʼin li nekeʼrisi saʼebʼ li xchaʼal li kikʼ, yookin xyeebʼal naq inkʼaʼ nawaj bʼaneʼk chi moko nawaj ta naq teʼxtzʼap relik linkikʼel? Ma tinnaw xchʼolobʼankil chiru laj bʼanonel kʼaʼut ninkʼulubʼa malaj kʼaʼut inkʼaʼ ninkʼulubʼa junaq li bʼan li yiibʼanbʼil rikʼin li nekeʼrisi saʼebʼ li xchaʼal li kikʼ?».\nChanru nekeʼroksi li kikʼ ebʼ laj bʼanonel? Naq ebʼ laj bʼanonel nekeʼchoʼok, nekeʼroksi wiibʼ li naʼlebʼ re naq inkʼaʼ tsachq naabʼal li kikʼ. Jun rehebʼ li naʼlebʼ aʼin naxkʼabʼaʼi hemodilución ut li jun chik naxkʼabʼaʼi recuperación de sangre. Saʼ li hemodilución naʼoksimank bʼayʼus xyaʼal li kikʼ re naq naabʼalaq ru, najalmank xbʼe li kikʼ ut nekeʼxnumsi saʼebʼ li bʼools. Ut naq yookebʼ malaj naq ak xeʼraqeʼk chi choʼok, nekeʼxsuqʼisi wiʼ chik saʼ li xtibʼel li yaj li kikʼ li xeʼrisi. Ut saʼ li recuperación de sangre, nekeʼxmolkʼa chixjunil li xkikʼel li yaj li yook relik naq yook chi choʼeʼk, nekeʼxchʼaj ru, nekeʼxtzʼil chiʼus ut chirix chik aʼan nekeʼxsuqʼisi wiʼ chik saʼ xtibʼel. Saʼ xkʼabʼaʼ naq moko juntaqʼeet ta nekeʼkʼanjelak ebʼ laj bʼanonel aajel ru xpatzʼbʼal re chanru naxkʼanjela li kikʼ naq yook chi choʼok.\nNaq toj maajiʼ naxnaw junaq laj paabʼanel kʼaru tixbʼaanu naq tchoʼeʼq, us naq tixkʼoxla: «Ma sa tinkanaaq wi teʼxsuqʼisi wiʼ chik saʼ lintibʼel linkikʼel li txokmanq naq yooqin chi choʼeʼk? Malaj inkʼaʼ chik us naq teʼxsuqʼisi wiʼ chik saʼ lintibʼel?» (Deuteronomio 12:23, 24). «Ma us tkanaaq linchʼool wi naq yookin chi choʼeʼk teʼrisi linkikʼel, teʼxyukʼi rikʼin bʼan ut moqon chik teʼxsuqʼisi wiʼ chik saʼ lintibʼel?» «Ma chʼolchʼo chiwu naq wi tinye naq inkʼaʼ nawaj naq teʼroksi li jalan jalanq chi naʼlebʼ re inchoʼbʼal, aʼan naraj xyeebʼal naq inkʼaʼ nawaj naq teʼril chanru wank linkikʼel, naq inkʼaʼ nawaj naq teʼroksi junaq li chʼiichʼ malaj li hemodiálisis?»\nKaʼajwiʼ laj paabʼanel yaal re chanru naraj naq t-oksimanq li xkikʼel naq yooq chi choʼeʼk. Ut joʼkan ajwiʼ nakʼulmank naq t-isiiq bʼayaq xkikʼel re xyukʼinkil rikʼin junaq li bʼan ut naq teʼraj xsuqʼisinkil wiʼ chik saʼ li xtibʼel.\nUS PATZʼOK REHEBʼ LAJ BʼANONEL\nWi toochoʼeʼq malaj toobʼaneʼq rikʼin junaq li bʼan li yiibʼanbʼil rikʼin li nekeʼrisi saʼebʼ li xchaʼal li kikʼ, tento naq ak wanq qikʼin junaq li hu bʼarwiʼ tqachʼolobʼ chanru naqaj naq teʼroksi li qakikʼel ut tixye ajwiʼ ani xqaxaqabʼ choʼq quuchil re naq tixchʼolobʼ chiruhebʼ laj bʼanonel kʼaru tento teʼxbʼaanu rikʼin li qakikʼel. Ut tento tqabʼaanu ebʼ li patzʼom aʼin re laj bʼanonel:\nMa nekeʼxnaw chixjunilebʼ li teʼtenqʼanq re laj bʼanonel li tchoʼoq we naq laaʼin aj Testiiw re li Jehobʼa ut naq inkʼaʼ tinkʼulubʼa naq teʼxkʼe kikʼ saʼ lintibʼel malaj saʼ li wichʼmul (li kikʼ ut ebʼ li xchaʼal li kikʼ joʼ li glóbulos rojos, glóbulos blancos, plaquetas ut plasma)?\nMa yiibʼanbʼil li bʼan rikʼin li nekeʼrisi saʼebʼ li xchaʼal li kikʼ re inbʼanbʼal? Wi joʼkan, kʼaru tzʼaqal nekeʼraj xkʼeebʼal saʼ lintibʼel? Joʼkʼihal li bʼan teʼroksi ut chanru teʼxkʼe saʼ lintibʼel?\nWi tinkʼulubʼa choʼeʼk rikʼin li bʼan li yiibʼanbʼil rikʼin li nekeʼrisi saʼebʼ li xchaʼal li kikʼ, ma chʼolchʼo chiwu kʼaru li rahilal naru nachalk saʼ inbʼeen? Ut wi inkʼaʼ raj tinkʼulubʼa, kʼaru raj chik li bʼan naru tinkʼul?\nUs raj naq toj maajiʼ ajwiʼ ninye kʼaru tinbʼaanu, xbʼeenwa tintijoq chiru li Jehobʼa ut tinye re li chʼaʼajkilal li yookin wiʼ chi numeʼk xbʼaan naq aʼan naxkʼe xnaʼlebʼ li inkʼaʼ naxkanabʼ xtzʼaamankil xnaʼlebʼ «rikʼin xpaabʼal» (Santiago 1:5, 6).


Resil li Santil Hu: Li Pech'b'il Yos re Oor - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nK'ARU yookeb' xb'aanunkil eb' laj Israel? Yookeb' chi tijok chiru jun li pech'b'il yos. K'ajo' xyiib'al ru li yookeb' xb'aanunkil! K'a'ut naq yookeb' xb'aanunkil a'in?\nNaq laj Moises kib'ayk chaq sa' li tzuul, eb' laj Israel ke'ok xyeeb'al: ‹Ink'a' naqanaw k'aru xk'ul chaq laj Moises. Jo'kan naq qayiib'aq junaq qayos re naq toorisi sa' li na'aj a'in›.\nLaj Aaron, ras laj Moises, kixsume xb'aanunkil li pech'b'il yos ut kixye reheb': ‹K'amomaq chaq we leeka'xik ut leematq'ab' re oor›. Naq li tenamit kixb'aanu a'in, laj Aaron kiroksi li oor re xyiib'ankil jun li pech'b'il yos. Toja' naq ke'xye: ‹A'in li qayos li ki'isink chaq qe Egipto›. Chirix chik a'an ke'xb'aanu jun li ninq'e ut ke'xloq'oni li pech'b'il yos.\nLi Jehob'a kichalk xjosq'il naq kiril a'in. Ut kixye re laj Moises: ‹Ayu ut seeb'a aawib', ileb' chaq laj Israel yookeb' xb'aanunkil li ink'a' us. Xe'xtz'eqtaana linchaq'rab' ut ke'xwiq'ib' rib' chiru jun li pech'b'il yos re oor›.\nJo'kan naq laj Moises kikub'eek chaq sa' junpaat. Ut naq kiril naq yookeb' chi xajok ut chi b'ichank chiru li pech'b'il yos, k'ajo' naq kichalk xjosq'il! Jo'kan naq kixkut chiru ch'och' li xchaq'rab' li Yos ut ke'jore'k. Chirix chik a'an, kixpuk'i li pech'b'il yos.\nNimla maak kixb'aanu li tenamit. Jo'kan naq laj Moises kixye re jun ch'uut chi winq: ‹Chapomaq leech'iich' ut teekamsi li ke'loq'onink re li pech'b'il yos›. Jo'kan naq 3.000 ke'kamk. A'in naxk'ut chiqu naq ka'ajwi' li Jehob'a tento tqaloq'oni ru.\nK’aru yookeb’ xb’aanunkil sa’ li eetalil? Ut k’a’ut naq yookeb’ xb’aanunkil a’in?\nK’a’ut naq kichalk xjosq’il li Jehob’a? K’aru kixb’aanu laj Moises naq kiril naq eb’ laj Israel yookeb’ xloq’oninkil li pech’b’il yos?\nK’aru kixye laj Moises re jun ch’uut chi winq?\nK’aru naxk’ut chiqu li tzolom a’in?\nChaawil li naxye Éxodo 32:1-35.\nK’aru naxk’oxla li Jehob’a chirix xjunajinkil li b’alaq’il paab’al rik’in li tz’aqal paab’al? (Éxo. 32:4-6, 10; 1 Cor. 10:7, 11.)\nK’aru tento te’xk’e reetal eb’ laj paab’anel naq yookeb’ rab’inkil li b’ich malaj yookeb’ chi xajok? (Éxo. 32:18, 19; Efe. 5:15, 16; 1 Juan 2:15-17.)\nChanru ke’xkanab’ jun chaabil eetalil cho’q qe eb’ li ralal xk’ajol laj Levi chirix li tiikilal? (Éxo. 32:25-28; Sal. 18:26.)